text:
مدنییت
تاریخی، اینسان ذهنی نین اولوشدوردوغو اولقولار (واقیعه
لر) بوتونودور. بو بوتونلوک، یالنیزجا یازیلی هؤروتلره
(متنلره)، سؤزَل (شیفاهی) سؤیله نجه لره (افسانه لره)
یانسیمامیشدیر. موسیقی مئلودیلرینده ده تاریخین مدنی
قاتلاری ساخلیدیر. تاریخی، اوزوت (صنعت) اؤلچولری ایله
آنلامانین یوللاریندان بیری ده موسیقیدیر. اولقولارین
اوزوت اؤلچولری ایله گؤرولوب دویولماسی مئلودیلرله داها
اولاناقلیدیر (مومکوندور). بو آچیدان اولوسال موسیقیده
تاریخیلیک باغلاری قیریلمازلیغینی قورودوغوندان اینسان
بَللگی (ذئهنی) و دویقولاری گیزملی (سیرلی) بیچیمده اسکی
اولوملو دَیرلری گونوموزده جانلی توتماغی باشارار. بو
آچیدان موسیقی دالغالاریندا تاریخیلیک ساخلیدیر. موسیقیدن
درین ذؤوق آلیشیمیزین ندنی ده بو اولسا گرک. چونکو بو ذؤوق
دولاییسییلا بیز گونوموزون داریسقاللیغیندان قورتولوب
کئچمیشه اوزانیر و گله جگه بویلانا بیلیریک. موسیقی
اوزوتوندا (صنعتینده) اولوسال تینین (روحون) و کیملیگین
اؤزونو سئیره دالیش اولاناقلاری (ایمکانلاری) گئنیش
اؤلچولودور. وارلیغی سسله اؤزومسه مه اولاراق آلقیلایالیم
(درک ائده لیم) بونو.
موغام
ایفاچیلیغیندا سسین اؤزونو آنلاملاشدیرما دئنه ییمی
(تجروبه سی) چوخ اسکیلره اوزانماقدادیر. سسین دویغو و
دوشونجه ده اؤزله ملی (کدرلی) - سئوینجلی ذؤوقه و آنلاییشا
دؤنوشمه سی مین ایللره دایانماقدادیر. بیزیم سسه بو قدر
ایچدن باغلی اولماغیمیزین دا ندنی بوردا ساخلی اولمالی.
بیز سسه اَییلیملی ییک (مئیللی ییک). چونکو سسده اسکی
نفسلرین یاشاملاریندان گیزملی آنلام و معنا قالیتیمی
(میراثی) ساخلانمیشدیر. بلکه ده سونسوز وارلیغین بیر
یئرینده سس سونراسیزلیغا (ابدییته) قدر بارینیب قالیر. سسی
مئلودیه، هؤروته (متنه)، تصویره، دویغویا و دوشونجه یه
دؤنوشدورمه چابالاری اینسانین ان اسکی اویقار (مدنی)
چابالاریندان بیری و ان اؤنَملیسیدیر. سس ده بو دؤنوشوم
سورجینده اؤز گلیشیم ائوره لرینی (مرحله لرینی)
یاشامیشدیر. بیر چوخ دؤنملرده سس ده دینلرین، مذهبلرین،
ایدئولوژیلرین، اینانجلارین و تؤره لرین گؤزَتیمینده
(کونترولوندا) اولموشدور. اسکی ایکیچایاراسی (مئسوپوتامیا)
اویقارلیقلاریندا دَییشیک تانریلاری چاغیریب چاغریشدیرماغا
یؤنلندیریلمیشدیر. داها سونراکی دؤنملرده سس ده
ایلاهییاتین گؤزَتیمی آلتیندا توتولموشدور. آنجاق بوتون بو
گؤزَتیملره (کونتروللارا) قارشین (رغمن)، سورَکلی (مداوم)
اولاراق سس اؤزگور یاشام دویغوسونا جان آتمیشدیر. بو ندنله
ده سس تاریخی سورجده اؤزگورلوک ساواشیندا سورَکلی اؤنده
اولموشدور. گؤزَتیملر اوزون سوره سسی یاشام دویغوسوندان
یوخسون بوراخمیشدیر. تاریخده ائستئتیک درینلیگی اولان سس
ایکی دوغرولتودا گلیشمیشدیر: 1. حیات دویغوسوندان یوخسون
بوراخیلاراق اویوشدوروجو رولو اوستله نن سس. یالنیز
ایلاهییات گؤزَتیمینده اولدوغوندان حبس حیاتی یاشامیشدیر.
2. کیچیک اورتاملاردا و امک مئیدانلاریندا یاشام دویغولاری
ایله ایچ-ایچه گلیشن اؤزگور سس اولاناقلاری.
دوغو اورتا
چاغیندا دا بؤیله جه اولموشدور. آذربایجان تاریخینده سسی
حبسدن آزاد ائدیب و اونا بوتونویله حیات دویغولاری یوکله
ین بؤیوک اوزئییر حاجیبیلی اولموشدور. اوزئییر حاجیبیلی
ایله موغام سسی حیات دویغولاری ایله دولدورولموش، موغام
اوزوتونداکی (صنعتینده کی) سس تام اؤزگورلوگونه قوووشدوغو
اوچون اوپئرایا دا گیره بیلمیشدیر. اوزئییر حاجیبیلی
ایستعدادی موغاماتی تاریخ بویو دیله دیگی آزادلیغینا
قوووشدورا بیلمیشدیر. درگاهلاردا اینسانلارین دویغولارینی
اویوشدوروب سؤندوره رک مرثیه آراجی اولان موغاملار
حاجیبیلی یارادیجلیغی ایله اینسانلارا اؤزگووَن (اطمینان)
و ائستئتیک درینلیک ایچرن ذؤوق یاشاتمیشدیر. تابولارین
زیندانیندان قورتولوشو دولاییسییلا موغام اوپئرا کیمی
مودئرن موسیقی آلانلارینا دا سیچرایا بیلمیشدیر. آذربایجان
مکانینداکی موغام حیاتی ایران باشدا اولماقلا بیر چوخ
اؤلکه لری اؤز ائتکیسی آلتینا آلمیشدیر. حاجیبیلی نین
باشلاتدیغی دئوریم سونراسیندا آذربایجان موسیقیسی اؤزونه
اؤزگو (مخصوص) ائوریم (تکامول) ائوره لرینی (مرحله لرینی)
یاشامیشدیر. بیز بیر ائوره اوزَرینده دورماق ایسته ییریک.
عالیم قاسیموو ائوره سی.
عالیم
قاسیموو ایفاچیلیغی اؤزلوگونده گئنیش آراشدیرما قونوسودور.
چونکو اوزون زاماندیر قاسیموو ایفاچیلیغی آذربایجان دینله
ییجیلری باشدا اولماقلا بوتون دونیایا سسلنمکده دیر. دینله
ییجیلر عالیمین سسینی دینلرکن ایچلرینده بیر دیکسینیش، بیر
اویانیش حیسس ائتمکده دیرلر. بونون باشلیجا سببی قاسیموو
ایفاچیلیغی نین چلیشکیلردن (تضادلاردان) آرینمیش
اولماماسی، داها درین چلیشکیلر ایچرمه سیدیر (ائحتیوا
ائتمه سیدیر). حاجیبیلی نین موسیقیمیزده باشلاتدیغی
مودئرنلشمه دالغالاری قاسیموو ایفاچیلیغیندا زیروه یه
چاتمیشدیر. چونکو قاسیموو نفه سینده دونیا سسلری نین،
دونیا موسیقیسی نین ائتکیلرینی، یانسیمالارینی دویماق
مومکوندور. سس گئرچک آنلامدا اؤز اولکوسَل (ایدئال)
آزادلیغینا قوووشموش اولور. دینله ییجی ده بو سس دولاییسی
ایله خیالی و اینانیلماز ایچ آزادلیغینا قوووشدوغو اوچون
عالیمی دینله مکدن یورولمور. یاخشی صنعت اثری تضادلاری
گؤسترن و یا تضادلاری چؤزموش اولان بیر اثری دئییلدیر.
اوستون صنعت اثری اؤز یاپیسیندا دا چلیشکی نین وار
اولدوغونو گؤسترمه لیدیر. چؤزولمه ین چلیشکیلری. عالیمین
ایفاچیلیغیندا ایچ-ایچه گیرمیش تضادلاری بیلیجآلتیمیزدا
حیسس ائدیریک. چلیشکیلی (تضادلی) دویغولارین
بیلینجالتیمیزدا اورتایا چیخیشی بیزی ایچ دئوریمه
حاضیرلار. تضادلی دویغولارین دیالئکتیک گلیشمه سی ائستئتیک
قاوراییجیلیق اولاناقلاریمیزی درینلشدیرَر. عالیم قاسیموو
صنعتینده ان اؤنملی گؤزه چارپان اوستونلوک بودور. بو
اؤزللیک باشقا ایفاچیلاردا چوخ ضعیف ایکن، عالیم
ایفاچیلیغیندا ان یوکسک یئرده دیر. عالیم قاسیموو
ایفاچیلیغی بیزده چلیشکیلی ذؤوق درینلیگی یارادیر. بیر کز
(دفعه) دینله مک یئترلی اولمور. ایچیمیزده کی گیزملی
چلیشکیلرین اولوشدوردوغو سورولارا جاواب بولماق اوچون
یئنیدن عالیمی دینله مه احتییاجی اورتایا چیخیر. گئرچک و
اؤزگون (اوریژینال) بیر اوزوت (صنعت) سورَکلی چئوره سی
نین، تاریخین، کولتورون باسقیسی آلتیندا حیسس ائدر اؤزونو.
بو باسقیلار چؤزومسوز چلیشکیلر اولاراق اوزوت یاپیتی نین
(اثرینین) یاپیسیندا (ساختاریندا) آچیقجا گؤرونر. سسین
اؤزگورلوک آختارماسی اینسانین اؤزگورلوک آختاریشی ایله
اؤزدئشدیر (عئینیدیر). اینسان روحو دا کندیسینی چئوره نین،
کولتورون، تاریخین باسقیسیندان قورتارماق ایستر. عالیم
قاسیموو ایفاچیلیغینداکی سسین اوستون اؤزگورلوک آراما
آماجلاری ایله دینله ییجی روحونون دا عئینی اؤزگورلوگو
آراماسی اؤرتوشدویوندن، عالیم ایفاچیلیغی ایله دینله ییجی
آراسیندا امکداشلیق ایلیشکیلری شکیللنمیش اولور. یعنی
عالیم قاسیمووون ایفاچیلیغیندا دینله ییجی نین رولو وار.
بو ایلیشکیلر گؤرونمز گیزملی بیچیمده برقرار اولور. گیزملی
ائنئرژی آلیش- وئریشی.
کوتله
موسیقیسی حاققیندا آز- چوخ هر کسین بیلگیسی واردیر. بیر
نئچه گونلوک کوتله طرفیندن توکه تیلدیکدن (مصرف
ائدیلدیکدن) سونرا عؤمرو سونا ارَن موسیقی تورلری. عالیم
قاسموو سسی نین چکیمی (جازیبه سی) کوتله نی ده داها اوستون
ذؤوق آتموسفئرینه یوکسلده جک اؤلچوسوزلوکده دیر. کوتله
موسیقیسی نین اؤته سینده اولوشوب اولقونلاشان موسیقی
اوزوتو اینسان، یاشام و وارلیق اوچگه نینده (موثللثینده)
اورتایا چیخار. بؤیله بیر آماج دوغرولتوسوندا بیچیمله نن
موسیقی چاغلار بویونجا ائتکینلیگینی (فعالییتینی)
سوردورَر. هیند موسیقیسی نین سئویملیلیگی ده بو اوزدن
اولسا گرک. بو موسیقی تورونون ایفاچیسی دینله ییجینی ده
بیر ایچ سئییرجی اولاراق گؤرور. بورادا دینله ییجی،
یالنیزجا دینله ییب ذؤوق آلان ائدیمسیز (عملسیز) نسنه کیمی
دئییلدیر. گئرچک موسیقی یاپیتی نین دینله ییجیسی دینله ییب
ذؤوق آلما دویقوسونون اؤته سینده هم ده ایفاچی ایله بیر
یئرده موسیقی یاپیتی نین (اثرینین) یارادیجیسی کیمی
اورتایا چیخار. قاسیموو دینله ییجیده بو یئته نه یی تحریک
ائدن بیر ایفاچی کیمی قارشیمیزدادیر. دینله ییجی، قاسیموو
سسی نین دالغالارینا اؤز یارادیجی ائنئرژیسینی یوکله یه رک
ایفاچینی یالنیز بوراخماق ایستمیر. آلمان فیلوسوف آدورنو
«مودئرن موسیقی نین فلسفه سی» آدلی کیتابیندا بونو
«موزیکال پراکسیس» آدلاندیریر. موزیکال پراکسیس، یعنی
دینله ییجی نین موزیکال بیچیمین یارانماسیندا اوستلندیگی،
اوزَرینه آلدیغی رول. دینله ییجی ایله ایفاچی نین
آراسینداکی گیزملی (سیرلی) دویغوسال ایشبیرلیگی.
عالیم
قاسیموو ایفاچیلیغیندا موحافیظه کارلیق و سونسوز اؤزگورلوک
دویغولاری نین قارشیلاشماسی دینله ییجینی حالدان حالا
یوکسلتمکده دیر. دینله ییجیده وارلیق، اینسان و حیات
حاققیندا گئنیش اؤلچولو ایمگه لر (تصووورلر) اولوشور.
قاسیموو، دینله ییجینی تانیش اولمادیغی، آنجاق صیرف بو سس
آراجیلیغی ایله تانیشدیغی «اورا»لارا آپاریر. بو ندنله ده
عالیم قاسیموو ایفاچیلیغی بیر تور گزی و یا سفر اولاراق
اورتایا چیخماقدادیر. دینله ییجی ایله ایفاچی نین بیر
یئرده ایچ سفره، ایچ گزییه چیخماسی. بو اوزدن یایقین
«اولدوز» قاورامی ایله قاسیموو ایفاچیلیغینی تانیملاماق
یانلیش اولور. چونکو اولدوز گئجه لر پارلار. آنجاق قاسیموو
ایفاچیلیغی آیدین گوندوزده بیزی ایچ سفره دالدیردیغی اوچون
او، اولدوز دئییل، بیر گونشدیر. اولدوزلار سونسوزدور، گونش
بیر تکدیر.
قاسیمووو
دینلرکن بیر تور یابانجیلاشما دویغوسونو یاشاریق. مودئرن
آنلامدا یابانجیلاشما. بو، بیر یابانجییا بنزه ییش توروندن
دئییل. یایقین کولتوره، ایفایا یابانجیلاشما. اؤته لرده
بیر یئرده تابولارا، بولوندوغوموز پوزیسیونا
یابانجیلاشاراق اوستون «من»یمیزله بوتونلشمک. یابانجیلاشما
اولمازسا، دوشونمک و گلیشن ذؤوق آنلاییشی دا اورتایا
چیخماز. چلیشکیلرین دورتولری (تحریکلری) یابانجیلاشمایا
دوغرو سوروکلر. بو اولوملو یابانجیلاشما یئنی ائستئتیک
آلقیلاییشین (یدراک ائتمه نین) اولوشومونو ساغلار
اولدوغوندان سالدیرقان و اوچورقاندیر. چئوره نی، تابولاری
اوچوروب معنوی مکانی گئنیشله دیر. اسکی اؤلچولره سالدیرمیش
کیمی گؤرونور. یئنیلیک اؤزونه یئر ائتدیکجه اسکیلییه قارشی
چیخار. ایچینده بولوندوغوموز پوزیسیون گئنیشلر. ایشته
قاسیموو ایفاچیلیغی بیزی بؤیله دوروملارلا
قارشیلاشدیرماقدادیر.
صنعت،
یالنیز اؤزگونلوک (اصالت) آنلاییشینا اولان بوتون
باغلارینی قیردیقدان سونرا گئرچک اؤزگونلویه اولاشمیش
اولور. یعنی صنعت «بو بیچیمده اوریژینالللیق اولمالیدیر»
اؤنگؤروسوندن قورتولدوغوندا گئرچک صنعت اثری ده یارانمیش
اولور. اؤزگونلوک اوچون هئچ بیر اؤلچو یوخدور چونکو.
قاسیموو ایفاچیلیغیندا اؤنجه دن اؤنگؤرولن بیر اؤزگونلوک
(اوریژیناللیق) اورتادا یوخدور. ایفاچی نین سس دالغالاری،
سس گؤزللیگی و سس درینلیگی بیزه اوممادیغیمیز اؤزگونلوگو
(اصالتی) یاشاتماقدادیر. اؤنجه دن وارلیغی سانیلان
اؤزگونلوک اوچون بیر دایاناق اکسه نی (مئحوری) اولمالیدیر.
گئرچک بیر صنعت اثری اؤزوندن اؤنجه کی لره دایانماز. بو
دایانما اؤزوندن اؤنجه بیر شئیین اولدوغونو قبول ائتمکدیر.
آنجاق بیر اوزمانج (صنعتچی) هئچلیگین ایچیندن دوغار. داها
اؤنجه کی اؤیره نیملری گئرچک بیر ایفاچینی هئچلیگین ایچینه
سوروکلر. بو اؤیره نیملر و دئنه ییملر بو اوزدن اؤنملی،
یوخلوغا آپاردیغی اوچون. اولانلاری اؤیرَنمک هئچلییه
دوغرو دیرمانیش اوچوندور. ان یوکسک یئر. هئچلیکده بوتون
اؤنجه اولانلار اونودولار و صنعتچی اؤزونو، یالنیز اؤزونو
وار ائتمه یه چالیشار. ایفاچی نین یوخلوقدان وارلیغا آخیشی
ائیله مینده (فعالییتینده) دینله ییجی ده عئینی حاللاری
یاشامیش اولور. عالیم قاسیمووو بنزرسیز موغام ایفاچیسی
ائدن ان اؤنملی اؤزللیک ده بودور. بو، هر زامان بیلینجلی
بیچیمده اولماز. اوزمانجین (صنعتچینین) ایچینده کی سورکلی
اؤزونو آیدینلادان ایستعداد یوخلوغا دوغرو یورور و
هئچلیکده ده بورخولوب قالماز. گئرچک اوزوت (صنعت) بوندان
سونرا یارانار. داها اؤنجه دن وار اولانلاری اؤیکونمه
(تقلید ائتمه) قاسیموو اوزوتوندا اولدوغو کیمی گئرچک بیر
اوزمانجین ائده جگی ائدیم (عمل) دئییلدیر. بورادا
اوستونلوک و گؤزللیک آیریشیملاری (فرقلیلیکلری) اورتایا
چیخار. اوستونلوک، اؤنجه دن بیر اوستون دوغرونون (حقیقتین)
وار اولدوغونو قبول ائدر و اونا دوغرو قوشار. گؤزللیک
ایسه، داها اؤنجه دن اوستون اولانین وارلیغینی قبول ائتمز،
اوستون گؤزللیگی اؤزو یارادار. صنعتی ده دیندن آییران
بودور. دین داها اؤنجه دن بیر اوستون گؤزللگین وار
اولدوغونا اینانار و اونون حصرتینده سیزلار. اوزوت (صنعت)
ایسه، بونو اؤزو یارادار. داها اؤنجه دن وار اولانا هر
کسین اولاشما حاققی و اولاناغی اولا بیلیر، آنجاق
یارادیلان اوستونلوک اوزمانجا (صنتچییه) اؤزگودور
(مخصوصدور). اسکی گؤزللیک فلسفه سی ایله یئنی گؤزللیک
فلسفه سی نین آیریملاشدیقلاری (فرقلندیکلری) نؤقطه ده
بوراسیدیر. مودئرن گؤزللیک فلسفه سی نین یاراتدیغی اولقونو
اسکی گؤزللیک آنلاییشی اؤنجه دن وارمیش و صنعتچی اونا
وارمیشدیر گؤروشو ایله آچیقلار. عالیم قاسیموو
ایفاچیلیغیندا بونون گئرچکلشمه سورجینه تانیق اولماقداییق.
قاسیموو ایفاچیلیغی موغاملارین آشاما-آشاما ایره لیله مه
سینده یئنی گؤزللیکلر یارادیر. قاسیموو سسی ایله دینله
ییجی نین بوتون ذره لری ایشبیرلیگی یاپاراق بو اوستون
گؤزللیگی اولوشدورولار. بو ندنله بو ایفاچیلیق هم دوشونجه
باغیمسیزلیغینی ایستر، هم ده دوشونجه و دویغو
باغیمسیزلیغینی یارادار. عالیم قاسیموو مرثیه تورونه
اَییلیملنمه سه (مئیللنمه سه )، مرثیه سیزلامالارینی
ایفاچیلیغینا اکله مه سه، بو گئدیشله دینه ییجی نین روحونو
داها دا اؤزگور اورتاملارا داشییا بیله جکدیر.
12.11.2010
سحر ساعات
05.15


c: text/html

text:
ساوالی چاغداش شاعیر: حاج علی سیفی
ساوالی چاغداش شاعیر: حاج علی سیفی
آد و سوی آد : حاج علی سیفی
آتاسینین آدی : صادقعلی
دوغوم ایل:1339 (گونش ایلی)
دوغوم یئری: ساوانین مرغئی کندی
ایش : صادرات بانکی کارمندی
مدنی ایشلرینین سابقهسی: 25 یاشدان شعر دئمهیه باشلاییب و ایلک شعرینی فارسجا دئییب. آمّا اوشاقلیق دؤوروندن تورک ادبیاتی، مخصوصاً تیلیم خانین شعرلری ایله تانیش اولموش. آتاسی رحمتلیک صادقعلی سیفی، بیرچوخ تیلیم خانین شعرلریندن ازبرایمیش و گؤزل سسی ایله اوخورموش. یاخین اوچ مین (3000) بیت فارسجا شعر(غزل ،مثنوی، طنز, و انتقاد) و 80 قطعه تورکجه شعر (غزل و بئش-بئش) یازمیش کی هلهلیک اونون بو شعرلری توپلانمامیشدیر. رحمتلی علی کمالی تیلیم خان شعرلری اوزره چالیشان زامان، اونلا امکداشلیق ائدرکن تورک شعرینه ماراقلانیب و تورکجه شعر دئمهیه باشلاییبدیر.
حاج علی سیفی دن بیر شعر:
فلک مني آيري ساليب ائليمدن
آغير ائليم خوش تباريم قال ايندي
بولبول کيمي آيري دوٍشدوم گوٍلومدن
باغ و بوستان او گوٍلزاريم قال ايندي
هئي قاچارديم هئي ييخيليب دورارديم
دوستلارينان انجمن¬لر قورارديم
دوست باغيندان آلما هئيوا دررديم
جوان عؤمروم آرزولاريم قال ايندي
گئچن گوٍنوم گاهدان ياخچي چاغلارام
گاهدان دؤنوب قيحا چکيب آغلارام
غم خرمنين دؤگوب يوٍکون باغلارام
من گئدرم هرنه واريم قال ايندي
ايشيم دوٍشگون اولدو يولوم درازا
فلک منيم داشيم آتدي شيرازا
من اؤلسم غوربتده قبريم کيم قازا
باجي, قارداش, آنا, ياريم قال ايندي
علي دائم غوربت ائلده آغلييه
درد بيلنلر اوٍرگيني داغلييه
غريب اؤلسم کيم گؤزلريم باغلييه؟
شيرين سؤزوم خوش گفتاريم قال ايندي
*****
حاج علی سیفی دن باشقا شغرلر اوخوماق اوچون بورا باخین: www.telimxan.blogfa.com

robotstxt: allowed

filter: keep


text:
آذربایجان پرزیدئنتی ایلهام علیئو ایستانبولدا گئجه کلوبونا سلاحلی هوجوم نتیجهسینده چوخسایلی اینسانین هلاک اولماسی ایله علاقدار تورکییهلی هملکاری رجب رایییب اردوغانا باش ساغلیغی وئریب.
آخار. آذ خبر وئریر کی، ایلهام علیئو خبردن چوخ سارسیلدیغینی دیله گتیریب.
"حؤرمتلی جناب پرئزیدئنت، عزیز قارداشیم، ایستانبولدا گئجه کلوبوندا بایرام شنلیینه توپلاشمیش اینسانلارا قارشی قددارجاسینا سلاحلی هوجوم تؤردیلمهسی، چوخ سایدا اینسانین هلاک اولماسی و یارالانماسی خبری بیزی اولدوقجا سارسیتدی.
بیز دینج اینسانلارا قارشی بو خاین عملیندن حدسیز درجهده حیدتلنیر، تروریسمه قارشی ان سرت شکیلده، قطعیت له و آردیجیل موباریزهنی دستکلییریک.
باش وئرمیش فاجعه ایله علاقدار کدرینیزی بؤلوشور، سیزه، هلاک اولانلارین عائلهلرینه و یاخینلارینا، قارداش تورکییه خالقینا اؤز آدیمدان و آذربایجان خالقی آدیندان درین حزنله باش ساغلیغی وئریر، یارالانانلارا و خسارت آلانلارا شفا دیلییرم.
الله رحمت ائلسین!".


text:
ایسته میره م یار آغلاسین،چال تاری قوی تار آغلاسین
گول اویناسین خارآغلاسین،بوغازگولسون دارآغلاسین!
قوی یئره غم پیاله سین ،سیل گوزونون شلا له سین
آل گونشین حواله سین، شاخ قارا قوی قار آغلاسین
یارنه دهن آغلاسین گرهک؟،بویون بوکولسون آی فلک
دویونجا قویمادین گولک،سیخ ناری قوی نار آغلاسین
خزان یئلی اسن زما ن،شخته امان کسن زما ن
یار یاریلان کوسن زما ن،کیمسه کیمیم وار آغلاسین
توزدی دوماندی فیرتانا،اود یاغیلیب گولوستانا
دؤندهراوزون شبستانا ،ساغره یالوار آغلاسین
صبحه تیکیلدی گؤزلریم،داغلاری آشدی سؤزلریم
گیزلین الوودی کؤزلریم، نی اؤلدی نیزار آغلاسین
ساقی گتیر قدح لرین،سرخوش اولاق درین درین
سئوگی توتا کینین یئرین،کین اؤزی زارزار آغلاسین
دریالارا اوزان آراز،جوم درینه قالما دیاز
مرکّب اول سؤزلری یا ز،داغ دا بولاق لار آغلاسین
م،ق آراز


text:
ائرمنیستاندا حددن آرتیق کاسیبلاشما سببیندن اوشاقلارین مکتبدن ایمتینا ائتمهسی حاللارینین آرتماسینا ائرمنی تحصیل ناظری لئوون مکرتچیان دا موناسیبت بیلدیریب.
آخار .آذ خبر وئریر کی، ائرمهنی مئدیاسینا دانیشان ناظیر پالتارلاری اولمادیغینا گؤره اوشاقلارین مکتبدن ایمتیناسینی «پیس حال» آدلاندیریب: «پالتارلاری اولمادیغینا گؤره شاگیردلر تحصیلدن ایمتینا ائتمهمهلیدیر. چونکی ائرمنیستاندا عمومی تحصیل ایجباریدیر».
اما ائرمنی ناظیر پالتارسیز اوشاقلارین مکتبه نه گئییب گلمهلرینه آیدینلیق گتیرمهییب.
خاطیرلاداق کی، ائرمنیستان تحصیل و علم ناظیرلیینین تحصیل تئخنولوگییالاری مرکزی یالنیز ۲۰۱۴-۲۰۱۵-جی تدریس ایلینده رسمی ایستاتیستیکایا اساساً ۱۹۱ اوشاغین گئییم تاپمادیغی اوچون مکتبدن ایمتینا ائتدیینی آچیقلاییب. مرکز موقاییسه اوچون ۲۰۱۳-۲۰۱۴-جو تدریس ایلینده بو رقمین ۱۴۳ اولدوغونو بیلدیرهرک، ایلدهن-ایله سوسیال گرگینلیین آرتماسینین اؤلکهنین گلجیینی تهلوکه آلتینا آتدیغینی قئید ائدیب.


text:
تاسوف کی, بو اولدوقجا فایدالی ادوییات بیزده چوخ دا پاپولیار (مشهور) دئییل.
صحبت خاردالدان ("قورچیتسا") گئدیر. خاردال حضم سیستئمی اوچون اعلا طبیعی معالجه وی و اؤن لییجی واسطه دیر. خاردال هضم سیستئمینده یاشایان اَکثر زیانلی میکرو اُرگانیزمبری محو ائدیر. بو سببدن اَدوییات معده-باغیرساق سیستئمی اوچون سانکی گوجلو تمیزله یه جی واسیطه دیر.
همچینین خاردال باغیرساقلاردا ایلتیهابلاری آزالدیر, هضم پروسیس لرینی یاخشیلاشدیریر, پیی لرین پارچالانماسینی سورعتلندیریر, موبادیله پروسئس لرینی آکتیوله شدیریر.
پیی لرین پارچالانماسینی سورعتلندیرن خاردال آریقلامیغا و بدن چکیسینی نورمال ساخلاماغا کمک ائدیر. یاغلی ات خورکلری قبول ائتدیکده خاردال سُسونداد ایستیفاده ائدین. بو هضم پروسئسلرینی آسانلاشدیراجاق و آرتیق چکینین ییغیلماسینا مانع اولاجاق.
بوندان علاوه, خاردال سینیر و ایممون سیتئمینه مثبت تاثیر ائدیر, خرچنگ علیهینه تاثیره مالیکدیر. طبیعی کی, یاندیریجی تاثیره مالیک اولان خاردال سُسوندان سو ایستیفاده ائتمه ک اولماز. معده-باغیرساق سیستئمینده جیددی پوزولمالاری اولان خوصوصی ایله خورا خسته لیگی و...)اینسانلار اوچون خاردالین قبولو عکس گؤستریش ساییلیر.
بوندان علاوه, آلئرگییادان و وَرَمدن اذیت چکن اینسانلار دا خاردالین قبولوندان چکینمه لیدیر.


text:
منطیق
منطیق (Greek: λoYιkή)— «مۆلاحیظهلر حاقّیندا علم»٬ «فیکیرلرده و فعالیّتده علاقهلر حاقّیندا علم» — منطیقی دیلله جامع درک ائتمهنین قانونلاری٬ متودلاری و فوْرمالاری حاقّیندا علمدیر. منطیق حاقّیندا بیلیکلر تفکّورله آلیندیغیندان اؤترو٬ اوْ دۆزگون تفکّور حاقّیندا علم کیمی ده گؤتوروله بیلر. عئینی زاماندا منطیق دوْغرولاما و یا دانما متودلاری حاقّیندا علم کیمی ده قبول ائدیله بیلر. منطیق قازانیلمیش تجرۆبه و درک ائتمه واسیطهسییله حقیقتین الده ائدیلمهسی علمی ده آدلاندیریلیر.
منطیق بیلیمینین اینکیشافیندا ارسطو و قوتتلوب فرگهنین رولو بؤیوکدور. منطیق اساس اوْلاراق ایکی حیصّه یه بؤلونور. قدیمی منطیق اۆزرینده قۇرولموش فورمال منطیق و فورمال منطیق اۆزرینده قۇرولموش ریاضی منطیق.
منطیق بۆتون علملرین اینسترومنتی کیمی گؤتورولور.
ایچیندهکیلر
منطیقین مضمونو[دَییشدیر]
کلاسیک منطیقی نظریه خصوصی دیلده ایضاح ادیلیر، مادی نومونهلرله مولاهیزه ایرلی سورولور. اوْرادا سهولر اۆزرینده نظارت هله قۇرولماییب، ماسشتابلی دۆشونجه تام فورمالاشماییب، تسویرلرین محدودیت خطی ایشلهنمهییب و س.
آنجاق بونونلا بئله دوزگون مولاهیزه یوروتمک مدنیتی منطیق بیلیمینه قدر ده یارانا بیلمیشدی. مویینتمه، سینیفلاندیرما، تصدیق، تکذیب و س. منطیقی اوْپراسییالار هر بیر اینسان طرفیندن فیکیر دونیاسیندا اؤزوندن وابسته اوْلمادان و مۆافیق سهولرله باش وریر. بونا گؤره ده بعضیلری بئله حساب ادیر کی، شخصی تفکّور طبیعی پروسسدیر و آنالیزه احتیاج یوخدور.حساب ادیلیر کی، دانیشیق - تفککورورون اؤزو دمکدیر.
تفکّور ایسه سادهجه اوْلاراق منطیقی آردیجیللیق دییلدیر. ایستهنیلهن مثلاًین حلینده هر شی واجیب اوْلا بیلیر : آردیجیلیق،تصادف،اینتیوسییا،اموسییا،شخصی تجروبه، دونیانی درکتمه ماسشتابی و س.
منطیقین اساس وظیفهسی بۆتون دؤورلرده عینی اوْلوبدور :نتیجه چیخارتماق مۆمکون اوْلان هر شیی تتدیق و آنالیز اتمک. بونونلا بئله، حساب ادیلیر کی، نتیجه اوْبیکتین مضمونووندان دییل، اوْنو تتدیق یوْللاریندان بیرباشا وابستهدیر. اوْنا گؤره ده تتقیقات یوْللارینی رنگارنگلیگی و سوبیکتیو باخیشلارین چوْخلوغو آرزوولوناندیر.
منطیقین کونکرت ساحهلری بۆتون تاریخ بویو تدریجهن دییشیلیبدیر.
دیگر علملره موناسیبتی[دَییشدیر]
تاریخاً منطیق فلسفهنین بیر حیصّه سی کیمی اؤیرنیلیب. حال-حاضیردا اوْ موستقیل بیر علم کیمی قبول اوْلونور. بیرده سیموولیک منطیقریاضیات و اینفورماتیکانین بیر حیصّه سی کیمی ده اؤیرنیلیر.
منطیق بیلیمینین اساس آنلاییشلاری[دَییشدیر]
خاریجی کچیدلر[دَییشدیر]
ادبیات[دَییشدیر]
- KoHдakoB H. И.: Лorичeckий cлoBapb-cпpaBoчHиk. — M.: Hayka، ۱۹۷۵. — ۷۲۰ c.
- KoHдakoB H. И. BBeдeHиe B лorиky. — M.: Hayka، ۱۹۶۷ Ha caйTe PyHиBepc
- ИBлeB Ю. B. yчeбHиk лorиkи: CeMecTpoBый kypc: yчeбHиk. — M.: Дeлo، ۲۰۰۳. — ۲۰۸ c — ایٛسبن ۵-۷۷۴۹-۰۳۱۷-۶
- БoчapoB B. A.، MapkиH B. И. OcHoBы лorиkи: yчeбHиk. — M.: ИHФPA-M، ۲۰۰۱. — ۲۹۶ c. — ایٛسبن ۵-۱۶-۰۰۰۴۹۶-۳
- ИBиH A. A. Лorиka: yчeбHoe пocoбиe. — Изд. ۲-e. — M.: ЗHaHиe، ۱۹۹۸. — (Ha пopTaлe «Филocoфия B Poccии»؛ Ha caйTe CлaBы ЯHko)
- ИBиH A. A.، HиkифopoB A. Л. CлoBapb пo лorиke — M.: TyMaHиT، BЛAДOC، ۱۹۹۷. — ۳۸۴ c — ایٛسبن ۵-۶۹۱-۰۰۰۹۹-۳.
- Гopckий، ДMиTpий ПaBлoBич Лorиka: yчeбHoe пocoбиe для пeдarorичeckиx yчилищ. — Изд. ۳-e. — M.: yчпeдrиз، ۱۹۶۱. — ۱۶۰ c.
- ЧeлпaHoB، Гeoprий ИBaHoBич yчeбHиk лorиkи. — M.، ۱۹۹۴.
- И. Я. ЧyпaxиHa، Бpoдckий، Иocиф HycиMoBич. Л، ЛГy، ۱۹۷۷، [۱]


text:
تیراختور آزاركئش لری آسیایا حاصیرلاشیرلار
لیگین رییسی، عزیزالله محمدی دئدی: احتمالی وار لیگین بئشینجی و آلتینجی كوماندالاری AFC یاریشمالارینا قاتیلالار. محمدینین دئدیگینه گؤره، AFC او اؤلكهلره كی آسیانین قهرمانلار لیگینده نمایندهلری واردی تكلیف ائدیب، AFC قهرمانلار لیگینده ده ایكی كوماندا ایشتیراك ائده بیلرلر.
محمدی داوامیندا آرتیریب: بیز بو تكلیفی قبول ائتمیشیك و اگر بو اولای اوز وئره، كئچن لیگین 5-جی و 6-جی كوماندالارین AFC قهرمانلار یاریشمالارینا گؤندرجییك.
بو خبر اگر دوغرو اولسا تبریزین تراكتور و خوزستانین فولاد كوماندالاری AFC قهرمانلار یاریشمالارینا گؤندریلهجكلر. بو خبر اگر بو فصل اجرا اولا، تراكتور كومانداسی ایرانین ایكینجی درجه كومانداسی اولاراق، بو یاریشمالاردا ایشتیراك ائدهجك.
رئپور: محمدرضا محمد حكم آبادی
قایناق: ایلا خبر آگئنتی


text:
بازار
بازار، آلیش وئریش (تیجارت) یئری. تورکیهده اصلی بؤیوک بازارلار چارشی آدلانیر؛ بازار (پازار) مۆتحرّیک بازارلارا و تعطیل گۆنلرین بازارلارینا (یِکشنبه بازاری) و یِکشنبه گۆنونه دئییلیر.[۱]
آد[دَییشدیر]
بازار اسکی تورکی لغتده وازار گلیب کی آچار یا همان آجماق یری معناسیندا گلیب آوز یا واز اسکی تورکی دیلدن سامی فاس لغتینده باز گلیب
بازار یاهمان آچار بیر یردی کی جماعت اوردا اوز یوکلرین آچیب و آل وئر ائدللر اسکی تورکی لغتده آوچار ایشه گلیب و آل وئر آچیلان یرین ادی اولوب
اسپانیائی وایتالیائی و پرتغالی و ایری دیلرده تورکی دیلدن گلیب و اولار همان بازار یا واچار کلمه سین اوز دیلرینده ایشه گتیریبلر واچار همان تورکی لغتدی یانی بیر یر کی آل وئر اچیلار و یوک لر آچیلار بازار-واچار-آچار بیر یر کی یوک آچیلار


text:
آرالیق درمانلاری
"درمان
بیتگی لری" فولكلور وارلیغیمیزدان بیری ساییلیر. اسكی زامانلاردان
اؤرگشدیغیمیز آرالیق درمانلاری هله ده ایشله نه بیلیر. بیزیم آتالاریمیز بونلاری
ایشلدیب و ساغ یاشاردیلار.
آرالیق
درمانلاریندان نئچه سی:
قیزیلجا: قیزیلجا چیخاردانا شیرین (ایستی لیك) یئدیردردیلر، جانی
سپسین، مرضی ائشیگه تؤكسون. قیرمیزی گئییندیرردیلر. قیزیلجا چیخاردان اوشاغا گرك
بویونوندا قولو (غسل) اولان آدام باخمایاردی.
چؤر-چؤپ: بیر اوشاغین امزیگینده لپه، توخوم، چؤپ كیمی شئی لر
قالاردی. بیبارین توزونو اونون قاباغیندا قاریشدیراردیلار. توزو بورنونا گئدر،
بئش-آلتی دؤنه دال با دال آسقیرار، هر نه چؤر-چؤپ وار، امزیگیندن گلر تؤكولردی.
بیلن آدام اونو تئلك ایله چیخارداردی.
گؤزه چؤپ دوشمه:
بیرینین گؤزونه چؤپ یا قوم كیمی شئی لر دوشنده، بیر آدام، دیلی نین اوجو ایله
چیخارداردی.
بوغاز گلمه: بوغازی گلن آدامی بیر بیلن آدامین یانیندا آپاراردیلار
بوغازین باساردی. بارماغین سوخار یا آغاج قاشیغی نین ساپی ایله باساردی، بوغازیندا
چیركلی وزی سی (غدّه) اولاردیرسا، دئشیلر و قانلی چیرك گلردی.
سویوق دیمه: سویوق دین آدامین بوغازینا تیریئك سورتوب سیغال
لایاردیلار.
قیمیج باتما: بیری نین قیمی جی باتمیشدیری. ساققیز سالدیرار، كوپه
سالدیرار، ساغالمادی، چیلله داغی ایله قویروغو دؤیوب قاتدیلار و قویدولار.
باش آغریسی: باشی آغریان آدام زنجفیلی دؤیر، سئهین (ساخسی قاب)
گؤتونده آزجا سو ایله قاتیب-قاریشدیرار و آلنینا چكردی.
كئچل: گؤی داشی دؤیر، الك دن كئچیردر، كئچل باشا سپردیلر.
یارا: اسكی (كؤهنه) یون پارچانی یاندیرار، كولونه یاغ یا كره
قاتار، یارایا قویاردیلار. رو مرحمه یاغلی – قره دئیردیلر.


text:
بو گونه قده ر، هئچ زامان اولمامیشکی
بوتون یئر کوره سی زورلا بیر فلسفه یه، بیر نوع دونیا
گوروشونه، و یا بیر دینه اینانا، گله جکده ده، هئچ واخت
اولان بیر شئی دئیل. نیه کی اینسان وارلیغینی بیر بیچیلمیش
و حاضیر قالیبلاردا دوشونمه یه مجبور ائتمک اولماز. نه
یازیقکی، او باخیشکی، دئیشیکلیک لری و فرقلیلیک لری اینکار
ائتمه یه قالخیر و اونلاری ساده جه بیر مدلده گورمک ایسته
ییر. اینسانلیقی قارا و آغ، یاخشی و پیس، اینانانلارا و
اینانمایانلارا، دوستا - دوشمنه و... بولمه یه چالیشیر؛ هر
زامان اولموشدور.
بیر نئچه مدت دیر گونئی آذربایجان میللی
حرکتی ایچینده کیملیک مسئله سی آدی آلتیندا گئدن
تارتیشمالاردا بو حالین شاهیدییک. فرقی یوخدور، ائله ایکی
طرفده بیر بیرلرینی مختلف اتهاملارلا گوهنلاندیرییرلار.
آذربایجانچی کیمی اوزلرینی تقدیم ائدن طرف قارشی طرفی
آذربایجان دوشمنچیلیینده، ایرانچیلیقدا، ایران رژیمینین
آدامی، ایرقچی، بیلگیسیز، آخماق، گئری قالمیش و .... کیمی
صفت لرله تقدیم ائدیر. اونلارین قارشی طرفی ایسه اوز
مخالیف لرینی یئنه ایرقچیلیقدا، آذربایجان دوشمنچیلیینده،
پان ایرانیسمده، استالینیسمده، میللی غرورسوزلیقدا، آنتی
تورکلیکده و...ده گوناهلاندیرییر.
گوروندوغو کیمی، بو دوروم هئچده اوره ک
آچان دئییل. همن همن بو مسئله ایله باغلی فیکیر و یا موقع
بیلدیرن بیر کیمسه ایکی گروپدان بیرینین اوسته کی یازدیغیم
اتهاملارینین بیرینه توش گله بیلر. یعنی یا جمهوری ایسلامی
آدامی و یا ایستالینیست دوشونجه یه صاحیب اولان بیری کیمی
تانینا بیلر. ائله بو سوچلایجی و تحقیر ائدیجی
دورومدادیرکی بیر چوخ اینسانلار بو تحقیرلرین و قارا
یاخمالارین قوربانی اولماسین دئیه بو حاقدا فیکیر بیلدیرمک
دن چکینیر. اصلینده بو دورومون سونوجو گونئی آذربایجان
میللی حرکتینده سوز آزادلیغینا، دوشونجه یه و اینسان
حورمتینه قارشی بیر سونوجدور. بو ادبیات، حرکتده تحقیر و
تهدیدلردن اوزاق آچیق فیکیر آلیش وئریشینه قارشی گئدن بیر
سوره جدیر.
ایه ر آزاد، دموکراتیک، اینسان حاقلاری ده
یه ر لرینین حاکیم اولدوغو بیر توپلوم ایسته ییریکسک اونو
تمرین ائتمه لییک، اونو سوزلریمیزده یوخ بلکه عمل
لریمیزده گوستر مه لییک.سوزده فرقلی فیکیرلرین آچیق شکیلده
تارتیشماسینی دئیب ده، اونلارین سسلندیریلمه سینین اونمین
وورغولاییبدا او فرقلی فیکیرلری سسلندیره نلری آذربایجان
دوشمنی، تورک دوشمنی و ...لرده تئز متهم ائتمه یک. بئله
اولورسا، گورونور میللی حرکتین ایچینده اولانلارین یاریسی
جمهوری ایسلامی آدامی و یاریسی ایسه استالینیست دیرلر!!
یاریسی آذربایجان دوشمنی و یاریسی ایسه تورک دوشمنیدیر!!
گونئی آذربایجان میللی حرکتی نین اساس
پیرینسیب لریندن بیریده اونون دموکراتیک ده یه رلرینین
قورونوب و ساخلانیلماسیدیر. ایه ر اوزوموزو بو حرکتین
ایچینده گورورکسئک گره کدیرکی او دموکراتیک دیه رلری
آیاقلامایاق. اونلارا حورمت له یاناشاق. نیه کی او دیه
رلرین قورونماسی بیر باشا بیزیم اینسانلاریمیزن
حوقوقلارینین قورونماسی و تاپدالانماسی ایسه اونلارین
حقوقلارینین تاپدالانماسیدیر. او دیه رلر، بیزیم تورپاق،
دیل و باشقا وارلیغلاریمیز قده ر بیزیم اوچون اونملیدیر.
نیه کی بیر توپلوم داکی اینسانلارین فیکیرلری و
دئییشیکلیگینه حورمت اولونمادی و عکسینه اونلار تاپدالاندی
و بوغولدو ائله بیر دورومدا یاشام اوز آنلامینی ایتیرمک ده
دیر.گونوموزون اورنه یی ایران و یا سوریه اورتادادیر. آمما
نه یازیق کی، اوسته یازدیغیم تارتیشما اوصولی هئچده
بوگونکی باغلی و دیکتاتور کیمی تانیدیغیمیز ایرانین
ایچینده کی دوروملا چوخدا فرقلی دئییل. قونولارین فرقلی
اولماسینا باخمایاراق ائله ایراندا دا بوگون فرقلی فیکیر
بیلدیره نلری ایران دوشمنی؛ دین دشمنی، خاریجی دولت لرین
آدامی؛ خائن و ... اتهاملارلا سوچلاییر و کیهان قازئته
سینده، ایران تلئویزیالاریندا او اینسانلار سوزده
"افشا"اولونورلار. اونلار "وطن خائن لری" دئیه
جزالانیرلار.
بو گون، ایه ر آذربایجان میللتینه آزاد و
دموکراتیک توپلوم وعد ائدیریکسئک، اونو عمل لریمیزده
دوغروتمالییق کی اینسانلار بیزه گووه نسین و اینانسین.
بئله بیر حالدا ایکی طرفده گره ک، داها مسئولیت له و
آذربایجان میللی حرکتی نین ایچینده بوراخدیقلاری ایزین
فرقینده اولاراق داورانمالیدیرلار. داورانیشلاری ایسه
دموکراتیک و اینسان لیاقتی نین موباحیثه لر زمانی
پوزونولمازلیغی اوستونده اولمالیدیر. کیمسه حرکتین ایچینده
فرقلی فیکیرلرین تارتیشماسینا قارشی دئییل، عکسینه بو
تارتیشمالار ساغلام بیر محیطده؛ یعنی افشا، تهدید و تحقیر
جویندن کنار و فرقلیلیک لره دوزوملولوک له اولورسا چوخدا
یارارلی و گره کلیدیر. او شئیکی بیزی آزاد ائده جک
آزادلیغا اولان اینانجیمیز اولاجاقدیر. آماجلاریمیزا
چاتماق ایستئییریکسئک، آزادلیغا، برابرلیگه و عدالته اولان
اینانجلاریمیزادا صادق اولمالییق.


text:
اینقوشتییا لیدری یونوس بک یوکوروو خسته خانا دیوارینا وورولان بویانین کیفیتینی یوخلاماق اوچون قریبه اصولدان ایستیفاده ائدیب.
آخار. آذ خبر وئریر کی، نازران شهرینده یئنی اینشا ائدیلن خسته خانایا باخیش کئچیرن یوکوروو دیوارا هانسی بویانین چکیلدیی ایله ماراقلانیب.
«دیوارا سؤیکندیکده لکه قالیرمی؟» سوالینی وئرهن پرزیدنته، «ان کیفیتلی بویادان ایستیفاده ائتدیک. هئچ بیر لکه قالمیر» – دئیه مأمور و اینشاعات ایشلرینه جاوابده شخص بیلدیریبلر.
بوندان سونرا هر ایکی شخصی دیوارا سؤیکین اینقوشتییا لیدری اونلارین پالتولاریندا لکه قالدیغینی گؤررک، «باخ بئله ائوه گئدجکسن. اؤزونوز یوخلایین. آخی مین دفعه دئییرم کی، اؤز اللرینیزله یوخلایین»، - دئیه ایراد بیلدیریب.


text:
کانالین دیگر سئریاللارینی بیلمیرم، اما بیزیم سئریالیمیز هئچ ده یاریمچیق قالماییب، فینال بؤلومو یازیلیب دا، چکیلیب ده، یاییملانیب دا. رئیتینگی ایسه هئچ واخت آشاغی اولماییب.
بو سؤزلری خزر تی وی-ده یاییملانان، مطبوعاتدا یاریمچیق قالدیغی ادعا ائدیلهن «۲۸ ایون» سئریالینین سسئناریستی گولای حوسئینووا کولت. آذ-آ دانیشارکهن دئییب. او، سئریالین رئیتینگده ایکینجی اولدوغونو بیلدیریب:
«هر هفته کانال رهبرلیگی طرفیندن منه رئیتینگ جدولی گؤندریلیردی: «۲۸ ایون» سئریالی رئیتینقگده ایکینجی اولوردو. بیرینجیلیک ایسه «جئهیزسیز گلینلر»ده ایدی. بو ساحهدن، آز دا اولسا، باشی چیخان اینسانلار بیلیر کی، رئیتینگی اولمایان لاییحهیه هئچ بیر کانال گوندهلیک ائفیر تکلیف ائتمیر. هله ۳-جو بؤلوموموز یاییملانان زامان کانال رهبرلیگی طرفیندن منه سئریالین هفتهلیکدن گوندهلییه کئچیریلمهسی حاقدا تکلیف گلمیشدی. قبول ائتمه مه ییمین تک سببی بو ایدی کی، «۲۸ ایون» سئریالینین سسئناریسی اوریژینال ایدی، داها اؤنجه خاریجی اؤلکهلرده یاییملانان هر هانسی بیر سئریالین آذربایجان سایاغی واریانتی دئییلدی. یعنی صیفیردان حکایه و قهرمانلار یازیردیم. بوتون مؤلف حقوقلاری منه عایید ایدی. بئله اولدوغو حالدا دا گوندهلیک بؤلوم یازماق اولدوقجا چتین ایشدیر. بونا فیزیکی جهتدن تاب گتیره بیلمزدیم. ائرکهن فینال ائتمه ییمیزین سببی آذربایجاندا سئریال بازارینین برباد وضعیتده اولماسیدیر».


text:
تورکییهده روسییا علیهینه اولان قوهلر پولیس و حربی قوروملار باشدا اولماقلا بوتون دؤولت ایدارهلرینه نفوذ ائدیب.
آخار. آذ خبر وئریر کی، بو سؤزلری روسییا موسکوا دؤولت اونیوئرسیتئتینین (مدو) پروفئسسورو ویتالی ترئتیاکوو دئییب.
«روس-تورک علاقهلری دوزلمهیه باشلاییب. سفیر آندرئی کارلووون اؤلدورولمهسینه اوچون هئچ بیر سبب یوخ ایدی. بو، اولجهدن پلانلاشدیریلمیش ایدئولوژی محاربهنین بیر حیسهسی ایدی. لاکین تورکییه پرئزیدئنتی رجب طییب اردوغان باشدا اولماقلا بوتون تورک رسمیلر روسییا ایله علاقهلرین دییشمیه جه یینی وورغولادیلار. حتی بعضیلری سورییا مسئلهسینی نظره آلاراق بو ایکی دؤولتین بیرلیکده حرکت ائتمهسینین واجیبلیینی قئید ائتدیلر»، - ترئتیاکوو بیلدیریب.
پروفئسسور اونو علاوه ائدیب کی، تورکییهنین بوتون دؤولت قوروملاریندا کیفایت قدر روسییا علئیهدارلاری وار.


text:
دَریمیزه ایشیق توخوندوقدا ندن قاشینیریق؟
بیر بؤجوک دَرینیزه قوندوغوندا، سیزی دؤزولمز بیر دورومدا قاشیندیریر. بو مکانیکی قاشینتی اولاراق تانینیر. شیمیایی قاشینتیلار اوزهرینده ایسه چوخ آز آراشدیرمالار اولوب.
بعضیلریمیز داواملی اولاراق قاشینتی چتینلییی یاشاییریق، نه قدر قاشینساق دا قورتاراجاغیمیز اولمور. نورمال دورومدا آنتیهیستامین درمانلاری ایله قاشینمانین قاباغینی آلماق اولار آنجاق داواملی و آغیر قاشینتیلار اوچون بو اؤنهریلمیر. بو دوروم، بیلیم اینسانلارینی، داواملی و شیددتلی قاشینتیلاری آرادان آپارماق اوچون، چئشیدلی یول-یولاقلار آختارماق فیکرینه سالدی.
بیلیم ژورنالیندا نشر اولونان آراشدیرمادا، بیر گروه ایلک اولاراق مکانیکی قاشینتینین نَدنلرینی آراشدیردی و ائن پی وای (NPY) آدلی بیر پروتئین کشف ائتدیلر. بو پروتئینین، قاشینتیلاردا ائتگیلی اولدوغونو تاپمیش اولسالار دا بئله، هله آراشدیرمالار تام یئتَرلی دئییلدیر.
(NPY)-ین قورویوجو اولدوغونو دوشونَن آراشدیریجی گروهو، سیچانلاردان بو پروتئینی اوزاقلاشدیردیقلاریندا، اونلارین ایشیق قاباغیندا دؤزولمز بیر شکیلده قاشیندیقلارینی گؤردولر! بورادان یولا چیخان علم اینسانلاری، مکانیکی و شیمیایی قاشینتیلارین فرقلی ندنلرینین اولدوغونا چاتدیلار.
آراشدیرمانین داوامیندا ایسه، ژنتیکی دَییشیکلیکلرله بؤیوموش سیچانلاردا ایسه(ائن پی وای پروتئینینین چوخ اولدوغوندان دولایی) ایشیقدان یارانان قاشینتیلار داها آز گؤروندو.
بئلهلیکله ایشیقدان تؤرهنن قاشینتیلارین ندنی، بدنده NPY آدلی پروتئینین آزلیغیدیر.
قایناق: popsci


text:
آذربایجان فدرال
دموکرات حرکاتینین
دونیا قادینلار
گونو موناسیبتیله
بیلدیریشی
بو ایل 8 مارت گونو، قادینلارین اؤز موقددراتینا صاحب اولماق، ايجتيماعى و سیاسی حیاتدا آکتیو یئر آلماق و کیشیلر ایله ائشیت حاقلارا صاحب اولماق اوچون باشلاتدیقلاری موجادیله 100 ایلدن آرتیق سورور.
8 مارت، دونیا قادینلار گونو قوتلامالاریندا، بو موجادیلهنی باشلادان، اونو دوام ائتدیرن، قادینلارا اعمال اولونان ائشیتسیزلییه(برابرسیزلییه) ، حاقسیزلیغا و ظولمه قارشی موباریزه ائدنلر آنیلیرلار. آیریجا سورعتلئ دییشن دونیادا یعنی گلیشن ايقتيصادى، ايجتيماعى و سیاسی دورومدا یعنی حاقلار الده ائتمک اوچون موجادیله گئدیر.
1857 جی ایلده قادینلار York New نيویورکدا آشاغی اوجرتلره، اوزون چالیشما ساعاتلارینا، غئیری اینسانی شرایطده چالیشماغا اعتراض ائدهرک قادین حاقلاری ساواشینی باشلاديلار.
ایلک اولاراق کوپئنهاگ‘دا 27 آگوست 1910 دا دوزنلهنن قادین سوسیالیست اينترناسیونال توپلانتیسیندا آلمانلی سوسیالیست، کلارا زئتکین 'قادین گونونون‘ تانیتیلماسی و قوتلانماسینا داییر وئردیگی تکلیف توپلانتیداکیلار طرفیندن قبول ائدیلدی. کوپئنهاگ توپلانتیسيندان سونرا ایلک دفعه 19 مارس 1911 ده آووستوریا، دانیمارکا، آلمانیا و ایسویچرده بیر میلیوندان یوخاری قادین و کیشی فرقلى یوللارلا 'قادین گونونو قوتلاديلار. بیرلشمیش میللتلر تشکیلاتی، 1975 ایلینی 'دونیا قادینلار ایلی اعلان ائتدی و 16 دئسامبر 1977 ده 8 مارتین، بوتون قادینلار اوچون 'دونیا قادینلار گونو اولاراق قوتلانماسینا قرار وئریلدی. بو دوشونجهنین تمل داشی و ایلک آماجی قادینلارین اؤز موقددراتینی تعیین ائتمه حقينه صاحب اولمالاریدیر.
مودئرن و دموکراتیک توپلوملارین ایلک شرطی او توپلوملارداکی قادینلارین اؤز قدرلرینی تعیین ائتمه حقينه صاحب اولماق، یعنی آکتیو اولاراق ايجتيماعی، مدنی و سیاسی یاشامدا یئر آلمالاری و سؤز صاحبی اولمالاریدیر.
ايجتيماعى، ايقتيصادى و سیاسی باخيمدان گئری قالمیشلیغین اؤنملى بیر ندنی قادینلارین بو ساحهلرده آکتیو اولمامالاریدیر. هر اینسانی توپلوم قادین و کیشیدن تشکیل اولور. بونلارین یاریسینین فعال و دیگر یاریسینین غئیری فعالل بوراخیلمالاری او توپلومون فلج و خسته بیر دورومدا اولدوغونو گؤستریر.اگر بیر توپلومدا یالنیز بیر جینسیت گلیشمه و چاغا اویغون حرکت ائدیب و دیگر جینسیت بونلاردان محرومسا او توپلوم گئتدیکجه گئرییه دوغرو ایلهرلییهجکدیر.بونون ان جانلى مثالی ایران توپلومودور.
ایراندا جینسی آپارتاید و قادینلارین تحقیر ائدیلمهسی ایران ایسلام جومهوریتینین دونیا گؤروشونون تملىدیر و بو اساسدا ایران ایسلام جومهوریتینین آنایاساسی آچیقجاسینا جینسی آپارتایدا رسمیت و قانونیت وئريبدیر. توپلومون بوتون ساحهلرینده قادینلار ایکینجی درجهلی وطنداش حساب اولورلار.اؤزلليکله ایسلام جومهوریتینین مدنی و قضایی قانونلاریندا قادینلار بؤیوک اؤلچوده حقسیزليکلره معروض قالمیشلار. بونونلا بیرلیکده آذربایجان تورک قادینلاری میللی کينليکلرينه گؤره ایکی قات داها چوخ ظلمه و سیتمه معروض قالیب توپلومدا دؤردونجو درجهلی وطنداش حساب اولورلار و بو دا قادینلارین سیاسی، ايجتيماعى و ايقتيصادى دورومونو بؤیوک درجهده ائتکىلهيير. مثال اولاراق اؤز آنادیللرینده تحصيل آلمامالارینین نتيجهسينده آذربایجان تورک قادینلارینین ايچينده ساوادسیزلیق درجهسى جوخ یوکسکدیر. بو اساسدا قادینلار اکونومیک و ايجتيماعى باخيمدان جوبران اولونماز چتینلیکلره معروض قالمیشلار.
ایراندا گئری قالمیش بیر توپلومدان و تئوکراتیک بیر دؤولت یاپیسيندان یعنی ایسلام جومهوریسيندن، قادین کیشی ائشیتلیگینین قبول ائدیلدیگی مودئرن بیر توپلوما گئچیش آنجاق بیر چوخ دئوریمله مومکون اولابیلیر. بو دئوریملری ایلک اؤنجه اؤز دونیا گؤروشوموزده و قادینلارا نیسبت اولان اینانجلاریمیزدا یاراتمالىییق. قادینین توپلومداکی یئرینین اؤنمی بیر اؤلکهنین ايرليلهمهسى اوچون باشليجا شرط اولدوغونو اونوتمامالىييق.
ایران توپلوموندا قادین علئيهينه راییج اولان عنعنهلر، گلهنکلر، ائو و مدرسه تعليم تربيه سیستئمینه حاکيم اولان گئری قالمیش دوشونجهلر دوام ائدنه دک بو توپلومون مودئرن و گلیشمیش توپلوملار سیراسیندا یئر آلماسی مومکون دئییلدیر. بو یازيلى و شيفاهی دوشونجهلری اورتادان قالدیرمانین تک یولو حاکم سیستئمی و بو دوشونجهلرین و اینانجلارین وارلیغینی تثبیت ائدن آنایاسانی تمامن اورتادان قالدیرماقدیر.
توپلومون بوتون ساحهلرینه کؤک سالمیش بو گئری قالمیش ذهنیتله موجادیله ائتمک، قادینلارلا کیشیلرین ائشیت حقلره صاحيب اولمالارینین توپلومون ایچینده منیمسنمهسی و یئرینی آلماسی مودئرن بیر مدنیتین اساسیدیر. اینسانی حقلریمیزه گلیشمیش و مدنی اؤلکهلرین سوییهسینه یئتیشمهمیز آنجاق قادینلاریمیزین توپلومون ايجتيماعى، ايقتيصادى و سیاسی ساحهلرینده قاتیلیمجی اولمالارییلا مومکون اولابیلیر. اونوتمایاق کی، دموکراسینین اؤنوندهکى ان بؤیوک انگل قادینلارین سیاستدن اوزاق اولمالاریدیر.
آذربایجان فدرال دموکرات حرکاتی بونا اینانیر کی یالنیز اینسان حاقلارینا دایانان سکولار، مودئرن و مدنی قانونلارلا، قادینلاریمیز و بئلهلیکله ده توپلوموموز شریعت اسارتيندن و زنجیریندن قورتاریلابیلیر.
آذربایجان فدرال دموکرات حرکاتی :
-قادینلارین اؤز موقدراتینا صاحيب اولما حقى قادینلارین طبيعى و قانونی حقىدير،
-جومهوری ایسلامیده قادینلارین علئيهينه اولان بوتون قانونلار قالدیریلمالیدیر و ائلهجه ده یازیلماميش و گئری قالمیس عنعنهلرله موباریزه آپاریلمالیدیر.،
- قادین- کیشی برابرلیگینی توپلومون بوتون ساحهلرینده قانونیلشدیرمگى،
- آذربایجان تورک قادینلارینین اؤز موستقیل تشکیلاتلارینی قورماق ضروریتینی،
-قادین سیویل توپلوم قورولوشلارینین قورولماسینی،
-آذربایجان تورک قادینلارینین توپلومون بوتون ساحهلرینده آکتیو و قرار وئریجی بیر شکیلده قاتیلمالاری گرکسینیمینی،
- آذربایجان تورک قادینلارینین اؤز میللی کيمليکلرینی قورویاراق یورد ایچی و یورد دیشی تشکیلاتلارلا ایش بیرلیگی ائتمهلرینی،
-آذربایجان تورک قادینلارینین ایندیکی دورومونا سون قویماق اوچون بیزیم قادینلاریمیز یاشادیقلاری بؤلگهلرده اؤز موستقیل قادین تئسکیلاتلاری وارسا اونلاری گوجلندیرمهلى، اگر موستقیل تشکیلاتلاری یوخسا واختی ایتیرمهدن اونلارین تشکيلينده چابا گؤسترمهليديرلر.
اؤز ایلکهلری اولاراق منیمسهییب و بو حقلری قازانماق اوچون موباریزه ائتمگى، هر آیدین، مودئرن، لاییک، میللی و دموکرات آذربایجانلینین گؤرهوی ساییر.
آذربایجان فدرال دموکرات حرکاتینین ایجراییه هئیاتی
04.03.2011


text:
نوحه تورکی دیلده نه دئمک دیر
نوحه لر – عوموما موحرّملیكده و كربلا فاجیعه سینه عایید اوخونان شعرلردیر . مرثیه ادبیاتی بیزلرده چوخ گوجلودور ، كئچمیش شاعیرلریمیزده فیضولی
دن شهریارا قدر آزاراق شاعیر تاپماق اولار كی كربلا فاجیعه سی حاّقی ندا
نوحه سویله مه میش اولسون .ان مشهور نوحه شاعیرلریمیزدن دربندلی قومرو ، ماراغالی دخیل ، قاراباغلی شاكی و مشهدی عبدل قراباغی ، تبریزلی صراف ، بیكس ، علاقمند ، دلسوز ، خائف ، باجی ،حقیر ، راجی ، ذاكیر ، صافی ، شهاب و صحاف ، اردبیللی مضطر ، منزوی ، بیضا ، گلچین ، زایر ، یحیوی ، دلریش ، منعم ، تائب ، انور ، حیرانی ، سید ، ذهنی ، غمناك ، دلخون ، شاكر، عندلیب ، كاتب ، مبكی ، مخلص ، موذن ، عاصم ، یورتچی … آد آپارماق اولار.
نوحه لر عوموما عروضون یونگول بحرلرینده دئییلمیشدیر بیر پارا دیللره دوشن نوحه لر ده وار كی هیجا وزنینده دیر بونلار عوموما تاسوعا و عاشورا
گونلرینده قارادونلو سینه و زنجیر وورانلارین موشایعتی ایله ایفا اولونار.
بئله كی بیر بندی نوحه چی خوش آواز ایله اوخویار سونرا موعین بیر ترجیع
بند یا دا شاه بئیتی دسته اهلی بیرلیكده اوخویارلار. نوحه خانسیز دسته لر
ده واردیر . بو دسته لر ایكی یه بؤلونر قاباق دسته ده گئدنلر بیر یا میصراعلیق
نوحه یا شوعار اوخویار ، دالداكی دسته ده اونون قالان حیصه سین اوخورلار و
بو ساعاتلارلا داوام ائدر . نوحه لرین موسیقیسی عزا مراسیمینه یاراشان
غملی و آغیر هاوالاردیر ، ابوالفضلین دیلیندن اوخونان رجزلر ایسه عوموما قهرمانلیق روحیله دولغوندور.
اؤرنک
نوحه لرین بیر پاراسی دیللره دوشموش و شیفاهی ادبیات خزینه میزه گئچمیشدیر . او جومله دن آشاغیداكیلاری گؤسترمك اولار :
بعضا دسته اهلیندن بیر نفر كئچیجی اولاراق دسته نین ایدار ه سینی الینه
آلار . بو ایش نوحه خانلارین دییشیلمه سی، یادا یئرلرینی مرثیه خانلارا
وئردیكلری زامان اولار :
مثلا تهرانین شهرارا محله سینده دریانلیلاردسته سینده او بیر نفر بئله دئیر:
-آه ای سیبط- رسول- مدنی
سوسوز اؤلدوردو سنی شیمر-دنی
فاطیمه گورسه بو حالیله سنی
نه دئیر؟
دسته اهلی ده جوابیندا دئیرلر:
-دئیر: ایوای حوسئن وای ،حوسئن وای
حوسئن وای ، حوسئن وای حوسئن
سونرا دسته اهلی یئره اوتوروب، مرثی هخانین مرثیه سینه قولاق آسارلار.
باشقا اؤرنكلر:
-مظلوم اؤلن
-آغا وای
-ای بیكفن
-آغا وای
-سوسوز اؤلن
-آغا وای
-غریب اؤلن
-آغا وای
محرم آیی نین بیرینجی گونوندن باشلایاراق ،تاسوعایا قدر چوخ یئرلرده شاخسئی دسته لری یولا دوشر . بو دسته لر ده نوحه خان
اولماز و دسته اهلی ایكی قروپا بؤلونر قاباقداكیلار هم صفین نظمینی
ساخلار، همده شوعارلاری صفین دیبینه یئتیرر و شوعارلارین قاتلاماسینی
دئیرلر آشاغیدا گلن شوعارلاری ع ظفرخواه توپلاییب، یازمیشدیر:
صف:ایمام
قاباقداكیلار:شهید
صف:حوسئین
قاباقداكیلار:حسن
صف:آغام
قاباقداكیلار:علی
صف:حسن ، حوسئن گول دسته،
قاباقداكیلار:یئزید دوشوب اوز اوسته.
صف:هانسی گروهون بئله مولاسی وار؟
قاباقداكیلار:شیعه لرین حضرت عباسی وار.
صف: كربلادا قانلی قیلینج پاس توتوب،
قاباقداكیلار:ملاكه لر حوسئینیمه یاس توتوب.
صف:حسن، حوسئن آغام وای.
قاباقداكیلار:یا ایمام حوسئن، آغام وای.
آشاغیداكی شعرلر ده هیجا وزنینده دیر و حسین محمدخانیگونئیلی اونلاری گونئی ماحالی نین مئشین كندیندن توپلامیش و نشر ائتمیشدیر.
حسن ،حوسئن یا علی
یزیده لعنت گلی
آی ایشیغی سوت كیمی
یزید گلیر ایت كیمی
یزیده باخ ،یزیده
بنزر بیزیم بوز ایته
حسن،حوسئن ایپكدیر
یزید قارا كوپكدیر
قایناق
تورک خلق ادبیاتی- یازان: علیرضا صرّافی
Filed under: تورکجه نوحه لر oxşamalar Etiketlənmiş: | نوحه در آذربایجان,نوحه در ترکی,تورکی نوحه,شعر ترکی نوحه


text:
آذوح: بۇگۆن یئر(آرا) گۆنو ۹۵/۰۸/۲۴، اؤیرنچیلیک دنیز درگیسینین ۱۴- جۆ ساییسی، اۇرمو بیلیمیۇردوندا یاییملاندی.
دنیز درگیسینین بۇ ساییسی، آذربایجان تۆرک میللتینین فارس سوْیچولوغونا قارشی باریشجیل ۱۸ چایان آیاقلانماسینین بیرینجی ایلدؤنومونه سۇنولموشدور.
درگینین بۇ ساییسینین باشلیقلاری بئلهدیر:
اؤنسؤز/یاسر رنجبری(سوْروملو یؤنهدیجی)
آزادی در تابوت جای نمیگیرد/یاور سلطانی
قضیه فقط فرچه نبود/میلاد دختسلیمی
اتاق ۳۱۹ در پادگان اجازلو/احسان سلماسی(امتیاز یییهسی)
روند اقتصاد آذربایجان/سکینه فلاحتی
جرم یا جرم انگاری/ذکریا صفایی
مرتفعترین برج جهان در آذربایجان با نام آذربایجان/کیوان عباسیان
آشنایی با ضربالمثلهای آذربایجانی/حبیب رفاهی
محمدامین رسولزاده/علی منافزاده
کیتاب تانیتما(عصریمیزین سیاوۇشو)/رضا صبوری
مرضیه احمدی اسکوئی/فرزاد جمالی
Azərbaycan Türkcəsinin Dilbilgisi, 3. Bölüm/Yasir Rəncbəri.
درگینین بۇ ساییسینین «داغدان باغدان» بؤلومونده «ایران مجلیسینده قۇرولان تۆرک بؤلونگوسو»، «یۇمورتا ایله ایلگیلی بیلمهدیکلریمیز» باشلیقلی یازیلارا و چایان آیینین ۲- ده اینتیحار ائدن اۇرمو بیلیمیۇردو اؤیرنچیسییله ایلگیلی یازییا یئر وئریلمیشدیر.
درگینین بۇ ساییسینین قوْشوقچولارینا گلدیکده:
هادی قاراچای(قاپیلاردا یاریش)، کیان خیاو(کؤلگه)، رعنا زارع(من سنی سئومهییم نئیلهییم آخی)، سیدحیدربیات(حسرت قالدیم)، نصرت کسمنلی(نه بیلهیدیک)، بختییار واهابزاده(باکییلا تبریزین آراسیندایام).
۱۳۸۹-جۇ ایلدن بری ایشه باشلایان دنیز درگیسی، یئددی یاشینی بۇ ساییسییلا قۇتلایاراق سککیز ایللییینه آیاق باسدی.
آذوح


text:
دوزلو اوغلان وبلاگلارینین یاخشی اولماقی اوچون آتیل باتیل فروشگاهین دان آلیش وئریش ائدین
شعر اوغورلایان
او-بوندان بیر نئچه سؤز اوغورلاییب
اؤزونون آدینا یازان قارداشیم
سنه شاعیر دئمک اولمور نئیله ییم
شاعیرلر حالینی پوزان قارداشیم
شاعیرین صنعتی سؤزو اؤزونون
شعرینده یالانی دوزو اؤزونون
آستاری اؤزونون، اوزو اؤزونون
اؤزونه اؤزون آد قازان قارداشیم
سؤز منیم دیل سنین، اولمادی قارداش
اؤزگه سؤزله او باش اولمادی بیر باش
آز بئله دئمینه یوخاری دیرماش
او بونون دووارین جیزان قارداشیم
کریمی
Filed under: باشقا شاعیرلر,تورکی شعرلر Türkcə şeirlər Etiketlənmiş: | آذربایجان تورکجه سینده شعر,آذربایجان شعرلری,اوغرو,تورکی شعر,تورکجه شعرلر,شعر,شعر اوروسو


text:
“افغانستانده گی امریکا لیکلرنینگ قاره زندانی”
امریکا لیک حربی لرتمانیدن قماق گه آلینگن افغانلر بیلن صحبت لر اساسیده تیارلنگن حسابات ده کیلیشچه ، محبوسلر مخفی قماق خانه لرده یمان شرایط آستیده سقلنگن.
افغانستانده گی اوروش میدانلریدن قولگه آلینگن محبوس لر مخفی قماق خانه لرده سقلنرایکن.
مرکزی امریکا ده جایلشگن “OPEN SOCIETY FOUNDATION” یا آچیق جمعیت جمغرمه سی تمانیدن چیقارلگن ینگی حساباتگه کوره ، افغان محبوس لری امریکا لیک لرنینگ افغانستان ده گی قماق خانه لریده قیناق لرگه توتیلماقده.
امریکا لیک حربی لرتمانیدن قماق گه آلینگن افغانلر بیلن صحبت لر اساسیده تیارلنگن حسابات ده کیلیشچه ، محبوسلر مخفی قماق خانه لرده یمان شرایط آستیده سقلنگن.
امریکا لیک حربی لر ایسه اولرگه قرشی اظهار ایتلگن عیبلاو لرنی رد ایتدی.
امریکاده جایلشگن آچیق جمعیت قورلمه سی چیقارگن بیانات گه کوره، امریکالیک حربی لری تمانیدن توتیب تورلگن محبوس لرگه کوپلب ناانسانی مناسبت لر بولگن ، ایرم سابق محبوس لر ، اشدی ساووقده سقلب تورلگن لیک لری، یترلی مقدارده آذوق -اوقت بیرلمه گن لیک لری ، اوزلرنی ایسیق سقلش اوچون یترلی سانده کمپل بیرلمه گن لیک لری، اویقوسیز قالیشگه مجبور بولگن لیک لری و اوز دینی اعتقادلرنی عملگه آشریشگه فرصت بیرلمه گن لیک لریدن شکایت ایتیشگن.
آچیق جمعیت قورلمه سی تمانیدن چیقاریلگن خبرنامه گه کوره، ایرم محبوس لر امریکانینگ افغانستانده گی اساسی قرارگاه لریدن بیری بولگن بگرام هوا قونالغه سیده گی “قاره قماق” خانه ده دیب اتلمیش ییرده بیر آیدن کوپراق مدت ایچده مشقت لی کونلرنی اوتکزیشگن.
آچیق جمعیت بیاناتده ، اوشبو مخصوص قماق خانه نی کوریشگه خلقرا قیزل هاچ جمعیتی خادم لریگه هم اذن بیرلمه گن لیگی تاکیدلنگن.
بیز توره دیگان ییر شونچه لیک ساووق ایدی کی اوزمیزنی یخچال یا موزلتگیچ ده کیدیک حس ایتردیک و یا هم بیزگه قارنمیز تویگودیک اوقات بیرلمسدی
آچیق جمعیت قورلمه سی، اوشبو خلاصه نی تیارلش اوچون ۲۰ کیشی سابق محبوسلر بیلن صحبت لر آلیب بارگن، ۲۰ کیشیدن ۱۸ کیشی سی بگرام هوا قونالغه سیده گی مخصوص زندانده بولگن لیک لری و اولردن یرمی ایسه ۲۰۰۹ و ۲۰۱۰ میلادی ییلرده بو مخصوص قماق خانه ده سقلنگن لیک لرنی اورغولشگن.
اما امریکا قوشمه ایالات لری رسمیلری ایسه، محبوسلرنی اساسی قماق خانه لرگه جایلشتریشگه قدر بیرنیچه ییرلرده سقلنگن لیک لرینی اعتراف ایتیشه دی ، اما اولر بگرام هوا قونالغه سیده مخصوص قاره قماق خانه تشکیل ایتلگن لیگی نی رد ایتیشه دی.
امریکا حربی لیگی نینگ تشقری مملکت لرده جایشلگن قماق خانه لری سوزچی سی، پامیلا کونزه، امریکا قوشمه ایالاتلری مدافعه وزیرلیگی هیچ بیر مخفی قماق خانه ده ایش آلمیدی دیدی. شونینگ دیک او، اگر افغانستانده منه شوندی بیر قماق خانه بولگنده افغانستان حکومتی و خلقرا قیزل هاش تشکیلاتی بوندن خبردار بولگن بولوردی دیب ایتدی.
اما آچیق جمعیت چیقارگن بیانات ده ، ایتلیشچه، قاره قماق خانه ده گی محبوس لر احوالی افغانستان نینگ باشقه حدودلریده سقله نه یاتگان محبوس لر احوالیدن یمانراق بولگن.
مثال صفتده، آچیق جمعیت قورلمه سی تمانیدن صحبت گه تارتیلگن ایرم محبوس لر، بیز توره دیگان ییر شونچه لیک ساووق ایدی کی اوزمیزنی یخچال یا موزلتگیچ ده کیدیک حس ایتردیک و یا هم بیزگه قارنمیز تویگودیک اوقات بیرلمسدی دیگن جمله لرنی کیلتریشگن.
شونینگ دیک محبوس لر، کون نینگ نه وقت لیگینی بیلمه گن لیک لری شو اوچون نماز وقتلرنی فرقلیه آلمه گن لیک لری همده نماز اوقیش اوچون طهارت قیلیشگه مجال بیرلمه گن لیک لرینی تاکیدلشگن.


text:
كیم آغا
...، هر شئی بیردن بیره اولدو. كیم آغادا بیدن بیره اریییب قورتولدو. اؤزوده دور قیشن پوفه -پوفونده.
...، یئددی مرتبهلی بینانین سكگیزینجی مرتبهسینده ساعاتین زنگی چالیندی. كیم آغا یوخودان خورتلادی. تر-تلهسیك گئییندی. چانتاسی چیینینده ائودن چیخدی ...
...،آددیم لارینی ایری گؤتوردو. باشی آشاغای دایانمادان گئدیردی. ایشه یوبانمیشدی. قولونداكی ساعاتینا باخی. یاتمیشدی. عقربه لرین اوچوده بیر-بیری نین اوسته شئت دوشموشدو ... بیر ایك دؤنه ساعاتین اوستونه چالدی. ساعات دان سس چیخمادی ...
یانیندان كئچن لرین بیریندن ساعاتی سوروشدو ... جاواب ائشیتمه دی. داها دوغروسو ائشیدیلمه دی. بیر داها باشقاسیندان سوروشدو. او دا بایاق كینا تای ائشیتمه دی ...
...، غریبه ایش ایدی. نییه كیمسه اونا ساعاتی دئمیردی. یوبانماسین دئیه گون ده كی یولوندا قاچماغا باشلادی. ساعات قاباغینا چاتاندا دایاندی. بینانین ساعاتینا باخدی. عقربه لرین اوچوده اوست-اوسته شئت دوشموشدولر ...
...، دوروخدو؟ اوشونودو؟ شاشیندی؟ اؤزونه ده آیدن دئییلدی ... یوبانماسین دئیه ایش یئرینه دوغرو قاچدی ... هله ترپنمه دن دایاندیغی یئرده دایاندی. هایانا گئده جه یینده قالدی. دؤرد بیر یانا باخدی. دؤرد یول آیریمی نین اورتاسیندایدی ... اؤزونه اله آلدی. آیاق – آیاق اولدو. یانیندا دوران كیشی دن یولونو سورشوسون دئیه، :"آغا!..." سؤزوندن آردینی دانشانمادی. یانینداكی كیشی، دوردوعو یئرده دونموشدو. ال آتیب قولوندان سیلكه له دی. كیشی دن سس چیخمادی. كیشی، چتیر النده قارا باسیلیب دونموشدو.
...، كیم آغا پاپاغینی چیخارتدی. قارین قوشی باشی یاغماسینا باخمایاراق، كیم آغانین ایستی سی ایدی. یول گوتدیكجه ده داها آرتیق قیزیشیردی. باشینی قالدیریب آلنی نین ترینی سیلدی. شالی جوم-جولوتما سویا باسییلدی. ایل یول اولاراق گؤزلری بینالارا، تابلولارا، یازی لارا ساتیشدی ... كیم آغا دوروخموشدو!... بونو دویدو. آنجاق گؤزلرینه اینانمادی. بیر داها گؤزلرینی سیلیب باخدی ... "قارا باسدی" دئییلدیف گؤردوك لری گئرچك ایدی. بینالارین تیكینتی سی تامام عكسینه ایدی. باش لاری یئرده، آیاق لاری گؤیه قالدیریلمیشدی. ساعاتا گلدیكده بینانین آغزی آیریلمیشدی. تابلولار، اونو لاپ دوروخدوردو. باشی بوغلادی. یازی لاردان بیر حرف اولسون دا اوخویانمادی.
...، غریزه اوزره یول لارین بیرینی توتوب قاچدی. ساعاتی ایشلَمه سه یدی ده گئجیكمه سینی دویوردو. جانی قیزیشمیشدی. تره باسیلمیشدی. پالتوسو، گؤرده سینه آغیرلیق ائدیردی. پالتوسونون قول لاری اوزانیب توولانیردی. «تربییت» ین آغزیندا اوزوقویلو یئره قابلاندی. شالوارینین پاچالاری آیاق لاری آلتیندا قالمیشدی. باشماق لاری آیاغیندان چیخمشیدی ... یئردن قالخاندا پالتوسو بیله سینی باسمیشدی. پالتارلاری اونسوز یول یئریییردیلر. آنجاق كی پالتارلارین ایچینده كیمسه گؤرونموردو ...
...، شاشیردیشدی. چانتاسینی هاردا سالمیشدی ... پالتوسونون اَته یی یئرده سورونوردو ... ائله جه ده شالواری ... آیاق لاری گؤرسنمیردی ... جانی دَهشَته دولموش بیردن – بیره باغیردی. سسی ده چیخمادی. سسی قولاق لاریندا باتدی ... اوشوندو. دؤرد بیر یانینا فیرلانیب باخدی. قارالتی دان باشقا هئچ زاد گؤرموردو. یول دان كئچن لر اؤز ایش لرینده ایدیلر ... قاچا-قاچدایدیلار ... بیر آنلیق اولسا دا، كیم آقایا بیر گؤز قیرپیمی دا باخمیردیلار ...
...، كیم آغا دایاندیغی یئرده بوغلاییردی. اؤزوده نه تَهر!... اریییردی ... سویا گئدیردی ... كیم آغا ترپندیكجه جانیندان قالخان بوغ قاتیلاشیردی. گؤزلری نین اؤنونو چَملندیریردی ... بیر آن فیرلاندیغی یئرده گؤزلری هئچ بیر یانی گؤرمه دی ... ایرچه یه سالینیب باغیردی. "هارای، آی هارای! ..." قاچدی ... قاچدیقجا پالتارلاری یئرده سورونوب، ال آیاغینا دولاشیردی.
...، اركین قاباغینا یئتیشنده، قیچی قیچینا دولاشدی. بیرداها، بلكه ده همیشه لیك اوزو قویلو یئرده قابلاندی ... ییخیلدیغی یئرده بوغلاییردی ... پالتارلاری یئرده سریلیب اؤزو ده گؤردن ایتیب باتدی. یئرده آنجاق بیر جانلی نسنه ایشاریردی. آغزی آچیلیب یومولوردو. دال-دالا. بوغلاییردی. یاواش-یاواش بوغلاییب قورتولدو.
بوغون ایزی كسیلدی ... كیم آغادان، سلقه-سهمان لا یئره سریلمیش بیر دست پالتاردان باشقا هئچ زاد گؤرونمه دی ...
...، قار یاغیردی. اؤزوده قوش باشی ... خیاوان، باش-باشا ساعات دان قونقایا كیمی الی چتیرلی آدام لار باسیلی ایدی. چتیر ال لرینده قارا باسیلمیشدیلار. دایاندیغی یئرده دونموشدولار ...
...، قار یاغیردی. خیاوان دولوسو آدام لارین قارا باسیلمیش هئیكل لری آغاریب پار-پار پارلاییردی ...
تهران شرق اسلامی آزاد بیلیم یوردونون اؤیرنجی سل درگی سی
"چیراغ" دان
واله شیری


text:
Sousan Navadeh Razi
سوسن نواده رضى
{1964}ﮔونه ش ایلینده تبریز شهرینده دونیایه ﮔلدى ایلك واورطا تحصیلات اوقوللارینى تبریزده بیترمیش..
1369 ده شعرله ایلكیسى تاننمیش وشعر هوه سینه دوشموش اولاراق ادبیات ساحه سینده چوخ چابالار خارچامیشدى وباشارلى اولا بیلمیشدیر.كولتور اشامالارین جغرافیك خارطه سینى شعر عالمینده كندى حیاتنا قارشى اساسى وورمشدو. یازماغا باشلامشدیر.شیمدیه قادار یابتلارى اوچ شعر كتابى یایملانمشدیر..سوسن نواده رضى بیر خانم شاعرى ایله اذربایجان بولكه لرینده الهاملى شعر الانیندا تانیلان بیر ادبیاتچیدیر.چاغداشلیق شعرلرینى ده اییجه باشارمیش سئوگى دویغولاریلا دوشونجه سینى اورطایا چیقارمیش.سئوه ن كوجلو بیر یازاردیرهمده یتنه ﮔلى قلمى صوصمایان روحلو اومیدلرین ﮔؤچه لرینى بیر تابلو شكلینده كوسترمه لیدیر.سربست شعرین قاطقیسیندا خلقین ﮔوروشلرینى وحس ایتدیگلرینى سطرلامیشدیر.شعرلرینه ﮔوز اتارساق ایچینده كى قونولار وموضوعلر شویله دیر انسانلیق،بیرلیك،سئوگى،حیات وجودون تاریخسالیغینى تصویر ایده ن بو قونولارلا ایگیلیدیر. سربست شعرینده كندى یتنه ﮔینى ﮔلیشتیرمیش ساده جه شعر كاروانینا یورغونلوغلا آیاق باصمیشدى.یورغون اینسانلارین آجیسینا بیر آجییاندیر..شعر اثرلرینده ن باصلمیش بیر قاچ كتابلارى واردى..
1/ شلاله لر شله سى{شعر تابلوسو}
2/ارزولارین یئنى كولشان باغى
اننه م نن من {فولكویازى ـ فولكلوریك حیكایه لر 3/
توﭙراق آنام..شعرینده اؤره ینده ن جوشان حماست دولو توبراغین اصیل معناسینا عائد منطقى بیر تفسیرینى آنلاتمیش.همده جانقیللى آجیماسیزلیقلارین مسئله سینى بورادا چرجیوه سیز بر تابلونون قارامصارلیغینى بلیرتمیش..خلقین دیلرینده دولاشان بیر ماهنى كبى خیاللارینى یانصتمیش..شعرین ازادلیق ماویلیگینى طوﭙراغیندا طاشیندا وطنین ﮔوك چارداغیندا یئنى بیر حیات قورولوشونو ایسته ﮔینى شعرینده دیزه له ندیرمیش.. توﭙراق شعرینده دییور..
ندن داریلدین توپراق آنا؟
ندن غضبینین تکرلیکلری آلتیندا
لینج ائتدین...!
باغریندا سخاوتله بسله دیکلرینی؟
داش چانقیللی آجیماسیز لیقلارا
توتولان آنالارا لای لای
گیزلی ظولوملره یئم اولان
سودهمر بالالارا لای لای
سوسن رضى تعبیرینده هر شاعر بیاز ره نگلى وطن سئوﮔیسی ودیل سئوﮔیسینه هایقرییور.شعرى وطن سئوﮔیسى ایله باشلایان جوخو یوردسالیغینا ئوزله م قونولارینى قاﭙصاماقتادیر..اؤره ینین دامارینداكى چیرﭙینتلرینى هر زمان دوستلوق و استقلالیت آنلایشلارینا باغلیدیر..جانلى شعرلر وایچلى حسسلریى قارانلیغین برده سینى آچماقدا كه رى قالمایان بیر شاعردیر.سخاوت دیدیكى نقطه سینده یوكسك بیر آنلامدا یازیلمیش خلق طرفینده ن بكه نیله ن شعر صحنه لرینده توﭙراق آنا دوغومونو اورطایا چیقارمشدیر.خیاللارین جوهرلرینى آراشتریب تبریز شیوه سیله شعرینى كوجلوﮔلره دایانماق اوزره هر تمه لسیز فكرلرى قاﭙصایان سربست شعرلرینده ﮔورویوروز.بو ارادا شعر بیلگیسینى فكرینده فایدالانمایا اوغرامشدیر.اذربایجان شهریارین مدره سه سینده وایزینده چالیشمایا دواملیدیر.تورك شاعرلر اراسیندا یوكسك سئویه ده دره جه سینى المیش.بیر دونه م نقطه سینى ییللار بویونجا شعره نائل اولاراق شاعر رتبه سینى قازانمیش قاطلیمجیلار باغچه سینده فریادلارینى شعرله آنلاتمیشدیر ..ساعت قاباغیندا شعرینده دویغولارینى آچیقلاماق زوروندادیر..
نه ییخیلدیغیمیز آلیندی
نه قالخدیغیمیز قارشیلاندی
نه سینیقلاریمیزی سوپورن اولدو
نه ده اؤلوموزو یئردن گوتورن اولاجاق
تبریز ساعت قاباغیندا شعرینى تام دویغویله یازمیش بن تبریز ساعت قاباغینى ﮔورمه ز اولماسایدیم بو ﭙارچه شعره ﮔوروشومو وتنقیدیمى یازا بیلمه زدیم.شعرینده هیچ بیر اومودا وارمادى ایسته ﮔلرینى ده یئرینه كتیره بیلمه دى منجه.هر تورلو ده رتلره اوغراشان قلبلرین ﮔؤچه سیدیر..ساعات قاباغیندا مجازى قونوشمامیزدا طوﭙلوم شاعر ومجلسلرین اراسیندا طارتیشمالار مركزیدیر..او شعره چوخ بیر اهمیت ویرمشدیر.توم اجى صیقینتیلارینى حسرتجه جسینا ایچه ره ك آما یئنه ده بیر صونوج آماجینا وارمادى قوجاق دولوسو سالخیم سالخیم اؤزونتولرینى موسیمسیز شعر بولودلارین هجه سینده سربستلیگینده افاده ایتمیشدیر..و بو بیرآز ﮔورولموش كرچگلیكى یانصیتان آنلاتمایا آنلاتیر.. سوسن نوادا رضى سربست شعرین الهام دامارلارینى تاﭙمیش دائما دویغوسال كلیمه لرى صیزمیش او شعر دامارلاردان.شعر اساسینى بنجه توﭙراق آنام قصیده سینده قورموش.سطرلر آراسیندا بلكیده هر نقطه سینده بیر حكایه وار.اینتظارا ﮔؤزلرینى تیكه ن بیر یولچونو بكله نه ن روحلو بیر شاعردیر..
شعرلرینده ن اؤرنه ﮔلر..
{1}
توپراق آنام..
سایدام کؤنوللرینین اوزهرینده
ناماز قیلیناجاق قدر
سوچسوز ایدیلر،
توپراق آنام!
و مظلوم...
هانسی اؤلویه آغلاییم؟؟؟
هانسینا غسل وئریم؟؟؟
گئدین اویادین گوزگولری
منه نفرتیمی باسدیرا بیلهجهییم
خوشگؤرولوک گتیرین
اورهییم کیمی
قبریستانلیغا چئوریلن یئتیم کندلریمیزه
توختاخلیق وئریم بیر آز...
آرزی-گورزولری یاریم قالمیش قیزلارا لای لای
نیسگیللری توزا تورپاغا بولانمیش اوغوللارا لای لای
آغاجلارا لای لای
داوارلارا لای لای
خوروز بانیسیز صبح اذانینا لای لای...
نولدو
ندن داریلدین توپراق آنا؟
ندن غضبینین تکرلیکلری آلتیندا
لینج ائتدین...!
باغریندا سخاوتله بسله دیکلرینی؟
داش چانقیللی آجیماسیز لیقلارا
توتولان آنالارا لای لای
گیزلی ظولوملره یئم اولان
سودهمر بالالارا لای لای
{2}
دا داریخمیرام..
گلمه آرتیق
دا داریخمیرام
داریخ……سام دا،
دا داریخمیرام!
یئنیلییین یئنهلنمهسینی
یئرین یئریکلمهسینی
ایزلهییرم
بایرام آخشامی
پار-پار پاریلداتدیغیم جامدان
هاوا خیرتدهیه کیمی
ایچیب کئفلهنیب گونشی
گونش ایسه،
تورپاقلا اویناشماغا مشغووووول
قاچینمادان
گؤزلر اؤنونده
یئل
باهاری اسدیریر هاوالی قوینوندا
لوت طبیعته
ساتاشمادیغی، سورتوشمهدییی یئر قالمادان...
من آغاجلارین دامارینی توتماغی
اؤیرهنیرم
یاواش..یاواش
بیتگی لرین نَفَسینی ده
سایا بیلیرم آرتیق
گلمیرسن گلمه
دا داریخمیرام.
داریخ…….سام دا داریخمیرام!
بالیق آلمادیم بو ایل
آل بالیق بانکادا توتساق اولمادان دا
بایرام اولا بیلرمیش اؤیرندیم ..ایل تحویل اولاندا دا لاپ کؤهنه تومان کؤینک گئیینمیشدیم...
هفسین باشیندا دا
شمبهلنشَخ اوتورمادیم
هئچ توتمادیم دا
قوش آبنابات کیمین اؤزومو
ایل هر حالدا
تحویل اولورموش
و اولدو دا
بونو اؤیرندیم...
منیم اولمادیغیم کیمی
سن اولمادان دا یئنیلهنیر ایللر
داریخ…..میرام
وای وای وای
ایلک یالانیمی دئمیش اولدوم تازا ایلده
بابام برک داریخیراااااااااااااام سنسیز!
{3}
ساعات قاباغیندا..
ساعات قاباغیندا نائبالزیاره ایدیم
ساعات منه باخدی، من ساعاتا
اورهکلنیب دولوخسوندوم،
دئدیم من من دئییلم،
من اویام گلمیشم
باسدی باغرینا آغلاشدیق.
او سنسیزلیگینه آغلادی
منسه آجیلارین سونسوزلوغونا…
نه ییخیلدیغیمیز آلیندی
نه قالخدیغیمیز قارشیلاندی
نه سینیقلاریمیزی سوپورن اولدو
نه ده اؤلوموزو یئردن گوتورن اولاجاق
بیز بیلهرکدن جانینا جان قاتدیق بو وطنین.
دئییرم
نقدی نیسیهیه ساتمازلار
ایکی استکان نیسگیل تؤک گتیر
نفس وار ایکن، نیسگیللشک ایندی
گون گلدیگینده باغداشا قوروب دیز- دیزه
چایلاشاریق دا ...
{4}
نه اولور…؟
ایشیقلار سؤنونجه
داها دا گیزملی گؤزوکور گئجه لر
اولورسا، بئله اولسون دئییرم…
سندن هئچ نه اوممازدیم
سندن باشقاسی
باش قالدیرماسایدی ایچیمده
منده
سندن سووای هر نه وار ایندی
قانادلاریمین کؤکو جیجیشیر
اوچماغا یئریکلهییر
جان آتیر گؤیلهشمهیه….
منه بیر آز آی یئدیزدیررمیسن؟؟؟
بیر داملا اولدوز ایسترسم
هوسلریمین سوسوزلوغونا دامیزدیرارمیسان؟……
منی گزدیررمیسن
منی آزدیرارمیسان
یوخولارینین اوجقارلیغیندا
منی گیزله درمیسن جان ماغاراندااااااا……………….؟
من سنده اؤلمک ایسترسم
منی دویونجا اؤلدوررمیسن؟
یا ایلاهلارا سیغینالیم
یا دا شیطانجیقلارا دخیل دوشهلیم
قانادلاریم برک جیجیشیر،
بوراخ دا تاخیلیم خیالیمین گؤیلرینه
اوچماسام
اینان اؤله رم بو گئجه……………….
نیسگبللرینه نیشانلاما منی
نیسگیللر قوینوندا
نیسگیللره نیشانلانمیشام دا
گلین اولموشام دا
بویلویام دا، گیلهسی!
سن منی
نیسگیلسیز قوینوندا قوناقلاندیر نه اولور؟…
سمیر كهیه اوغلووزاقدان یاخین قارداشیم، قلمداشیم، کؤنولداشیم، دیلداشیم، عزیز سمیر کهیه اوغلو؛ قابلیتلی باخیشلارینیز، دهیرلی دوشونجهلرینیزله منی قیمتلندیرمیسینیز، یوخسا من ادبیاتیمیزدا ان کیچیکلردن ده کیچیک ساییلیرام. دوغروسو، سیزین سطیرلرینیزین آراسیندا، کلمهلرین دالداسیندا اؤزومو بیر باشقا سوسن گؤردوم. منه گوزگولوک ائتدینیز، سیزین گؤزلرینیزله اؤزومو گؤردوم بو سفر.
جاغداش ازربایجان شاعرلرى كتابمدان/ جلد 1
سوسن نوادهرضی:
ا


text:
ان یاخین یولداشیم كیتاب
یوردسایتینین یئپ یئنی كیتابلارین باخیب گؤرمك اوچون
آشاغانی آچیقلایین.
كیتاب تانیتیمی
اؤزآنادیلیمیز
بوگون دیلیمیزین یازیلیب اوخونماماقی،دیلیمیزده دانیشیلان گونده لیك سؤزجوك لر،تورك دیلیمیزده اولان كلمه لری یاددان چیخاردیب اونلارین یئرینه یابانجی كلمه لردن ایشله دیب،دیلیمیزده اولان سؤزجوك لرآرادان گئدمك زورونداقالمیش اولوب،وبومسالیه گؤره كیتاب((اؤزآنادیلیمیز))دیلیمیزده دانیشیلان گونده لیك سؤزجوك لری توپلاییب واونلارین بوندان داآرتیق ایشله دمه سینی وجانلی قالماسیناگؤره ایشیق اوزوگؤرمیشدیر.
بوكیتابی یوردسایتیندان آلابیلرسیز.
یازار : علی راشدی زهرا - نسرین ایمانی تدین
یایین ائوی: پینار
قطع : رقعی
یاپراق لارین سایی : 112
دیل : توركی آذربایجانی - فارسی
دیر:2500تومن
یاییلماچاغی: 1389


text:
تورکیه ایله ایسرائیل آراسینداکی ایکیشکیلرده یئنی دؤور باشلاییر
خاریجی ایشلر ناظیری مولوت چاووش اوغلونون ایسرائیل زیارتی اوچون ایشلر گؤرولور
تورکیهنین، علاقهلرین جانلاندیریلماسی اوچون ایرهلی سوردوگو اوچ شرطینی یئرینه گتیرن ایسرائیل ایله یئنی دؤور باشلاییر.
ایسرائیل طرفیندن محاصیره و تحریم آلتیندا توتولان غزهیه یاردیم آپاران ماوی مرمره گمیسینه 31 مای 2010-جو ایلده بین الخالق سولاردا ایسرائیل قوموتانلاری طرفیندن ائدیلن و 10 نفرین اؤلمهسینه سبب اولان قانلی باسقین، تورکیه-ایسرائیل آراسینداکی علاقهلری گئرمیشدی.
آلتی ایل داوام ائدن بحرانین آردیندان ایسرائیلین عذر دیلمهسی، غزهیه محاصیرهنی بوشالتماسی و تضمینات اؤدمهسی سونرا، قارشیلیقلی سفیرلر ده تعیین ائدیلمیشدی.
آنکارا-تل-اویو خطینده علاقهلر نورماللاشما پروسهسینه گیررکن، اؤنوموزدکی آیلاردا ایکی اؤلکه آراسیندا سیاسی مصلحتلشمهلر ده چوخالاجاق. بونو، یوکسک سویهلی رسمی سفرلر ایزلهیهجک.
خاریجی ایشلر ناظیری مولوت چاووش اوغلونون ایسرائیل زیارتی اوچون ایشلر گؤرولور.
مدنیت، توریزم، تیجارت و ایدمان ساحهسیندکی ایلیشکیلرین کسیلمهدن داوام ائتدیگینی دیله گتیرن خاریجی ایشلر ناظیرلیگی مسئوللاری، ایکی اؤلکه آراسینداکی تیجارت حجمینین 2.5 میلیارددان 5 میلیارد دولارا چیخدیغینی قید ائتدی.
ایقتیصاد ساحهسینده ده ایرلیلییش ساغلاندیغینین وورغولایان دیپلوماتیک مسئوللار، ایکی اؤلکه آراسینداکی سربست تیجارت راضیلاشماسینین گونجللنمسینی و احاطهسینین آرتیریلماسینی ایستدیکلرینی ده ایفاده ائتدی.


text:
اینتیلگن مقصدگه یېتر
امیرتېمورصاحب قران سمرقندده تېموری دولتنی قوریشده قنچه لرمحنت چېکیب ، قین چیلیک لرنی باشیدن کېچیردی، او ، یۉلیده گی بارتۉسیق لرنی عاقلانه تدبیرومحکم عزم بیلن کۉته ریب تشله دی. امیرتېمورسعی واینتیلیش بیلن تېموری امپراطورلیگی نی آسیا وعرب ملک لری نینگ کۉپ اۉلکه لریده اۉرنتدی.
خرابه ده دیوارگه دان آلیب چیقه یاتگن بیرچومالی گه کۉزی توشدی. چومالی دانه نی آغزیگه تیشلب ، آلتمیش تۉ قیزقتله یوقاری چیقرماقچی بۉلیب قوییگه یېقیلدی.نهایت یتمیشینچی قتله ده آغزیده کی دانه نی دیوارتېپه سیگه چیقریشگه اېریشدی.
امیرتېموربونی کۉرگچ اۉزیگه اۉزی :
ـ بیرچومالی اوزمقصدیگه اېریشیش اوچون قنچه لب اینتیلدی.واداغ ده اۉزهدفیگه یېتدی .
هربیرانسان اۉزمرام هدفیگه ایریشیش اوچون اوشوچومالی دن الهام آلیشی کېره ک دېب اۉزمقصدی گه اېرېشماق اوچون کۉپدن کۉپ اینتیلیش وتلاشیش گه محکم بېل باغله دی. چومالی نینگ ایزچیل اینتیلیشی ونهایت ده موفقیتی امیرتیموراوچون آۉرنگ بۉلدی، عیناً شولحظه دن باشلب، امیرتیمور صاحبقران کوچلی اراده بیلن یانیده گی آزیۉلداش لری بیلن بیرگه لیگیده ، یاوگه قرشی یوریش قیلیب نظرده توتگن منطقه لرینی قۉلگه کیرتدی .او، محکم اراده وایزچیل سعی واینتیلیشی بیلن بویوک امپراطورلیک نی قوردی.
خلقیمیزاره سیده گی قمیرلگن قیردن آشر، یوریگن دریا، اولترگن بوریا، حرکت گه برکت وسیندن حرکت ومیندن برکت دېگن مضمونلی مقال لرعیناً شومسئله نی آچیقله یدی.
اساسی توشینچه:
انسان نینگ حیات مضمونی اینتیلیش وتلاش دیر، برچه بیلیم وتخنیک یوتوقلری هم انسان لرنینگ اینتیلیشی طفیلی قۉلگه کېلگن ، شوباعث هربیرانسان اینتیلیش آرقه لی اۉزمقصدلریگه اېریشه آلیشی ممکن .
نورالدین


text:
اوتوز ایل داها عؤمروم اولسایدی بئله.....! (5)
اوتوز ایل داها عؤمروم اولسایدی بئله....! (5)
دوكتور هئیت دن اؤزل خاطیره لر
حسن راشدی 25 / شهریور / 1393
سؤیله نیلَن تاریخ : 13 / اسفند/ 1383
مكان : تهران ، علم و صنعت بیلیم یوردو ( اونیوئرسیته سی ) شهید بهرامی سالونو
بو مكاندا حاضیر اولانلار : "علم و صنعت" و تهرانین باشقا بیلیم یوردلاریندا تحصیل آلان
تورك اؤیرنجیلری و دعوت اولان ادیب لر
ایلك دفعه
بنگلادش اؤلكه سی طرفیندن 17 نوامبر 1999 جو ایلده "دونیا آنادیلی
گونو" نون آدلانماسی " یونسكو " تشكیلاتینا پیشنهاد
اولدو و فورال آیی نین 21 ی بنگلادش اؤلكه سی نین اؤنه ریسی و یونسكو تشكیلاتی قبولی و یونسكو
عضوو اولان دونیانین 188 اؤلكه سی او جمله دن ایران بو پیشنهادا رای وئریب اونو
تائید ائتدیلر و فورال آیی نین 21 ی ( اسفندین 2سی و بعضی ایللر 3و ) "
دونیا آنا دیلی گونو " اعلان ائدیلدی.
بو اعلاندان سونرا ایلك دفعه 2000 جی میلادی ایل فرانسه اؤلكه سی نین باش شهری " پاریس " ده دونیانین مختلیف اؤلكه لری نین نماینده لری ، دیلچی بیلگینلری و یونسكو تشكیلاتی نین باش كاتیبی اشتراكی ایله " دونیا آنا دیلی گونو " مراسیمی كئچیریلدی .
ایران چرچیوه سینده ده كئچن ایل (1382 جی هجری شمسی و 2004 میلادی ایل ) بو مراسیم ایلك دفعه تبریزده و اوندان بیر آز سونرا تهراندا كئچیرلدی .
تبریز مراسیمی مهندس علیرضا صرافی و اونون یاخین دوست و امكداشلاری " دوكتور مبین " آدینا تالاردا و تهراندا " علم و صنعت بیلیم یوردو " تورك اؤیرنجیلری بو مراسیمی چوخ عظمتله كئچیرمیشدیلر .
بو ایل ( 1383 هجری شمسی و 2005 میلادی ) اسفند آیی نین 13 جو گونو یئنه بو مراسیم " علم و صنعت بیلیم یوردو " تورك اؤیرنجی لری طرفیندن كئچیریلدی ؛ بو مراسیمه تورك اؤیرنجی لرین قاتیلماغی و باشقا قلم صاحیبی و ادیب لرین اشتراكی ایله یاناشی دوكتور جواد هئیت دن " اؤزل قوناق = مهمان ویژه " عنوانینندا دعوت اولموشدو .
دوكتور هئیت مراسیمین اولینده دانیشمیشدی ، من بیر آز گئج گلدیگیمدن و مراسیمین باشلانیشیندان اولمادیغیما گؤره دوكتور هئتین ایلك دانیشیغینی ائشیده بیلمه میشدیم .
مراسیمده بنی طُرف و باشقالاری آنادیلی گونو مناسیبتیله دانیشدیلار ؛ دوكتور هئیت مراسیمین سونونا قَدر قالا بیلمه دیگینه گؤره آیاغا دوروب گئتمك ایسته دی ؛ آیاغا دوروب گئتدیگی زامان اؤیرنجی لر و باشقا اشتراكچیلارلا دولو اولان تخمینا 800 الی 1000 مین نفرلیك سالونداكیلارین هامیسی دوكتور هئیتین احترامینا آیاغا دوردولار .
دوكتور هئیت درین تاثیر آلتیندا قالیب گؤزلری دولدو ، میكروفون ایسته دی ، اؤز حیسّ لرینی بیلدیرمك و تشكّور ائتمك اوچون دئدی :
من سیزدن چوخ تشكّور ائدیرم كی ، منی شرمنده ائدیرسینیز ، آمما بیر سؤز دئمك ایسته ییرم :
" منیم مومكوندور داها بیر ایلدن چوخ عؤمروم اولماسین (بو زامان هامی دویغولاندی ) لاكین بوندان سونرا اگر اوتوز ایل داها عؤمروم اولسایدی بئله ، یئنه بو یولو گئدَردیم "
سونرا 10 دقیقه یه قدر نئجه بیزیم دیلیمیزین ، مدنیتیمیزین و هویتیمیزین دانیلیب تحقیر اولماسیندان دانیشیب سالونو ترك ائتدی .


text:
آکاایران: بیوگرافی کوآن مینا Kwon Mina | عکس های جذاب کوآن مینا خواننده آکاایران: بیوگرافی کوآن م
دونالد ترامپ بیشتر از آنکه یک سیاستمدار باشد، یک انسان کف خیابان است. او نمادی از طرز تفکر غالب آمریک...
کارکنان دولت برای پایان سال جاری و بر اساس محاسبات قانونی رقمی حدود ۷۷۰ هزار تومان عیدی دریافت خواهند...
زمین لرزه ای با قدرت 4.3 ریشتر بامداد شنبه کازرون در استان فارس را لرزاند. به گزارش ایرنا ؛شبکه ...
هم منصوریان و هم خود افتخاری این روزها روی لبه تیغ راه می روند و نتایج تا بعد از دربی میتواند آینده ...
به دنبال پیشنهاد تمدید طرح جریمه ریالی سربازی در لایحه بودجه سال ۹۶، به نظر می رسد این طرح در سال آین...
عصر امروز آتش سوزی محدودی در بازار سپهسالار(کفاشان)رخ داد آتش سوزی در بازار کفش سپهسالار، محدود بود بلالی، عض...
آکاایران هفته گذشته انقلاب زمستانی رخ داد و زمینیان کوتاهترین روز و طولانی ترین شب سال را جشن گرفتند اما ناسا جشن...
یکی از رقص های مورد علاقه مردم آذربایجان است.ملودی بسیار ظریف و دلچسب، حرکات ظریف و نرم، این رقص را در بین توده مردم بطور گسترده ای متداول نموده است. عروسی را نمیتوان یافت که در آن “واغزالی” شنیده نشود. در حال حاضر ملودی این رقص فامیل عروس را مشایعت میکند.
این رقص قدمت زیادی دارد که باید تاریخ آن را بررسی کرد. در عصر ۱۶ یکی از قبیله های بزرگ “قاراقویونلولار” در آذربایجان مسکن می گزیند. آنها ماهنی ها و رقص های فراوانی را به وجود آورده اند البته امروزه اثری از آنها وجدو ندارد.
رقص “واغزالی” ابتدا به صورت تک مئلودیای “قاراباغین آغیری” بوده که بعدها به دو مئلودیای “آستا قاراباغی” و “واغزالی” در آمده است.
به اعتقاد اهالی شکی این مئلودی از مئلودی ماهنی”دنیزه گیرمه” به وجود آمده است که البته نمی توان این اعتقاد را به سادگی باور کرد. بعضی ها هم اعتقاد دارند که این رقص مخصوص بدرقه عروس برای رفتن به خانه بخت در دورست است و در این موقع اجرا می شود.البته هر کدام از اینها نظریه بوده و نه می توان قطعا پذیرفت و نه قطعا رد کرد.
توضیحاتی به زبان ترکی:
“آذربایجان خالقینین ان سئویملی رقصلریندهن بیریدیر. سون درجه ظریف، اورهیه یاتان مئلودییا، اینجه یومشاق حرکتلر بو رقصی خالق آراسیندا داها گئنیش یایمیشدیر. آذربایجاندا ائله بیر توی اولمورکی، اورادا «واغزالی»نین جاذبهدار صداسی ائشیدیلمهسین.
چوخ قدیم، اؤز آدیندان خیلی قدیم رقصدیر. اونون منبعینی تاریخده آختارماق لازیمدیر.
معلوم اولدوغو کیمی، ۱۶ـ نجی عصرده آذربایجاندا جنوبدان گلمیش قارا قویونلولارین بؤیوک قبیلهسی مسکن سالمیشدیر. اونلار چوخلو ماهنی و رقصلر یاراتمیش، لاکین بونلاردان تاریخده ایز قالمامیشدیر. تکجه بیر مئلودییا عصریمیزه قدر گلیب چاتمیشدیرکی، اونودا قارا قویونلولار نسلیندهن اولوب، حاضیردا شکی رایونونون تپه جنت، چای قاراقویونلو، دره جنت، حتم اوباسی، شیرین بولاق، کهریز و باشقا کندلرده یاشایانلار قورویوب ساخلامیشلار. «واغزالی» رقصینین اساسینی تشکیل ائدهن، اوللر «قاراباغین آغیری» آدلانان قدیم مئلودییا سونرالار ایکی حصهیه شاخهلهنرک «آستا قاراباغی» و «واغزالی» مئلودییاسینا چئوریلیب.
شکی ساکینلرینین سؤیلهدیکلری بیر فرضیهده وار. اونلارین دئدیگینه گؤره ایسه «واغزالی» مئلودییاسی «دنیزه گیرمه» ماهنیسینین مئلودییاسی اساسیندا عمله گلیب. بیزجه، بئله بیر فرضیه حقیقتدهن اوزاقدیر. گؤرونور، قوجامان موسیقیچیلری همین ماهنینین مئلودییاسینداکی باشلانغیج حصهسی یانیلدیب. بلی، اگر ماهنینین اولینجی ایکی سطری «واغزالی»نین اوّللینی خاطیرلادیرسادا سونراکی ایکی سطیر، داها دوغروسو، ایکی سطرین مئلودییاسی بو فیکری تصدیق ائتمیر.
بس بو رقصین آدی، آچیق ـ آیدینجا دمیر یولونا حصر ائدیلمیش آدی هارادان مئیدانا گلیب؟ معلومدورکی، آذربایجاندا دمیر یولو خطی ایلک دفعه باکیایله بالاخانی ـ صابونچو و سوراخانی نفت معدنلری آراسیندا سالیندی. اول بو دمیر یول خطیایله آنجاق نفت داشییاردیلار. سونرا سرنشین داشیمالارینادا باشلاندی. اونداندا اول ۱۸۸۳ جو ایلین ماییندا تفلیسله باکی آراسینداکی دمیر یولو ایشه سالینمیشدیر.
تصور ائتمک هئچده چتین دئییلدیرکی، دمیر یولو خطینین اولماسی اهالینین بیر یئردهن دیگرینه گئدیب ـ گلیشینی نه قدر آسانلاشدیرمیشدیر. گلینی اؤز یئرلریندهن باشقا بیر شهره آپاراندا بو خوش سفر دمیر یولونا دوشسهیدی، بوتون قوهوم ـ اقربا، قونشولار و قوناقلار اونو واغزالادهک ماهنی ایله، چالیب اویناماقلا یولا سالاردیلار. واغزالدا بیر داها، قوناقلار اوچون وداعلاشما شنلیگی دوزهلدهردیلر، گلین بیگ ائوینه یولا دوشردی. بورادا، داها دوغروسو، بو عنعنهیه بو طنطنهیه حصر اولونان، یئنی مئلودییا «قاراباغین آغیری» آدلی رقص مئلودییاسی مئیدانا چیخیر. بو آد ایندی بوتون زاقافقازیادا «واغزالی» آدیایله مشهوردور.
حاضیردا بو رقصین مئلودییاسی گلینین آداملارینی مشایعت ائدیر. قوناقلار موسیقینین اوجا صدالاری آلتیندا اوینایا ـ اوینایا، اوللرایسه مشعللرله، تفنگ آتا ـ آتا کوچهلر بویو شنلیکله، (حکماً دئییلکی، واغزالا؛) گئدیر. «واغزالی»نین مئلودییاسیدا تویون بو مقامینداکی شادلیق طنطنهسینین بیر نوع رمزی کیمی سسلنیر، خوش مراسمی داهادا روحلاندیریر. بیگین ائوینده همین موسیقینین مئلودییاسی آلتیندا اونون قوهوم ـ اقرباسی چوخ واخت اؤزوده اویناییر.
سؤز یوخکی، «واغزالی» آدینین عمله گلمهسی بارهده یوخاریدا دئییلنلر یالنیز فرضیهدیر. آخی، هامییا معلومدورکی، گلینلرین اکثریتی آتا ائویندهن چوخدا اوزاغا کؤچمهینده، عادتاً فایتونلارلا (شهر یئرلرینده) و آتلا (کند یئرلرینده) گئدهردیلر. هر حالدا فرضیه اولسادا بونا رئال زمین وار. چونکو گلینین اوزاغا کؤچمهسی، اونون او زامانلاردا هله عادت ائدیلمهمیش بیر نوعده، یعنی واغزاللاردا یولاسالینماسی او قدهر مهم، حیاتی حادثهایدیکی، اونا لاپ خصوصی بیر رقص مئلودییاسی («واغزالی») حصر ائده بیلردیلر.
«واغزالی» رقصی اولدوقجا جاذبهلی، قشنگ، سون درجه لیریک رقصدیر. اونو اینجهلیکله، بیر نوع، سوزگون، آخیجی حرکتلرله اویناماق لازیمدیر. “
منبع:azeridance.com


text:
مراسم تجلیل از چهار شخصیت فرهنگی آذربایجان در تهران به همت گروه موسیقی آذربایجانی قافلانتی و با همکاری فرهنگسرای اندیشه از چهار شخصیت فرهنگی و ادبی آذربایجان تجلیل خواهد شد. در این مراسم از خدمات فرهنگی اساتید عاشیق حسن اسکندری، عاشیق بولود جوادی، محمدعلی عبادی نوازندهی بالابان و شاعر حسن مجیدزاده(ساوالان) تجلیل میشود. مراسم با حضور گروههای موسیقی و اجرای ...Read More »
بیر شاعر ده سون شعرینی یازدی. باشیمیز ساغ اولسون!
بیر شاعر ده سون شعرینی یازدی. باشیمیز ساغ اولسون! قایدام محبتدیر، اونونچون ساغام، باسیلماز قالایام، اییلمز داغام، بیر یوللوق گئتمیرم، قاییداجاغام، سنی خطاب ائدیر روحوم بو سؤزله اوتور یول اوستونده یولومو گوزله! (نوید سرور) چوخ تاسفله یئنهده بیر آجی خبرله اورهییمیز تیترهدی، کؤنلوموز غبارلاندی، گؤزوموز یاغدی. آذربایجانیمیزین باشقا بیر انسانسئور و وطنپرور شاعر اوغلو بیر یوللوق آرامیزدان آیریلدی و بیر ...Read More »
«آذربایجان گنج عاشیقلاری»نین عمومی گؤروشو طنطنهلی کئچدی(شکیللر)
«آذربایجان گنج عاشیقلاری»نین عمومی گؤروشو طنطنهلی کئچدی(شکیللر) «آذربایجان گنج عاشیقلاری»نین سازلی سؤزلو عمومی گؤروشو دی آیینین۱۶سی پنجشنبه گونو ساعات ۱۷٫۰۰ده تهرانین «مهر مدنیت سارایی»ندا طنطنهلی کئچدی. «مهر مدنیت سارایی» و «صابر ادبی انجومنی»نین قارشیلیقلی امکداشلیغی ایله کئچیریلن بو تدبیرده آذربایجان عاشیق صنعتینین گؤرکملی نمایندهسی اوستاد ایمران حیدریدن ده تجلیل ائدیلدی. مراسیمده تانینمیش بستهکار محمد رضا درویشی و گؤرکملی ادبی شخصیت ...Read More »
«آنا وارلیق» درگیسینین بیرینجی نومرهسی یاییلدی
«آنا وارلیق» درگیسینین بیرینجی نومرهسی یاییلدی یئنی نشره باشلایان «آنا وارلیق» درگیسی اوچ آیلیق تورکجه – فارسجا دیل، ادبیات، فرهنگ و هونر آراشدیرمالاری درگیسی عنوانیندا ۳۵۲ صحیفهده یاییلمیشدیر. «آنا وارلیق» درگیسی «آیدین سردارنیا»نین مسئولیتی آلتیندا یاییلیر و اونون یازیچیلار هئیتی عزیز محسنی، حسن مجیدزاده ساوالان، اسماعیل هادی، ابراهیم رف رف، جمال آیریملو، پرویز زارع شاهمرسی، مرتضی مجدفر، ائیواز طاها، اصغر ...Read More »
کیتاب رفیمیزده نهلر وار؟ ۳ / تانیتدیران: سحر بارانی
کیتاب رفیمیزده نهلر وار؟ ۳ تانیتدیران: سحر بارانی شلالهلر شلهسی حاضیرلایان: سعید موغانلی تکدرخت یایین ائوی/ تهران تسبیحینه قیسقانمازمییام؟ منی بارماق-بارماق تسبیح چئویر دانا-دانا شاعیرلشیم بارماقلاریندا… سوسن نوادهرضی شعر بیر انسانین اؤزل بیر پارچاسی، روحونون باکیر آدالاریندان بیر ایزدیر. شعر روحون اریییب، ایلیق-ایلیق کلمهلره آخماسیدیر. اونون اوچون اورکدن چیخار، هم ده اونون اوچون اورکلر قازانار. بو همان ال دیمهمیش باکیر ...Read More »
معرفی سه کتاب از دکتر اسماعیل فقیه
معرفی سه کتاب از دکتر اسماعیل فقیه دکتر «اسماعیل فقیه» استاد دانشگاه و متخصص حوزهی تدریس و آموزش زبان انگلیسی سه عنوان از تحقیق و ترجمههای ادبی خود را در قالب کتابهایی در ایران و خارج از کشور منتشر کرده است. دکتر اسماعیل فقیه در سال ۱۳۲۴ تبریز بدنیا آمده و استاد آموزش زبان و ادبیات انگلیسی در دانشگاه الزهرا ...Read More »
«آذربایجان گنج عاشیقلاری»نین تهراندا گؤروشو
«آذربایجان گنج عاشیقلاری»نین تهراندا گؤروشو «آذربایجان گنج عاشیقلاری»نین دی آیینین۱۶سی پنجشنبه گونو ساعات ۱۷٫۰۰ده تهرانین مهر مدنیت ساراییندا عمومی گؤروشو اولاجاقدیر. شعر و موسیقیایله کئچیریلهجک بو گؤروشده گنج عاشیقلار اؤز ایفالاریلا چیخیش ائدهجکلر. تدبیر «مهر مدنیت سارایی» و «صابر ادبی انجومنی»نین قارشیلیقلی امکداشلیغی ایله کئچیریلهجکدیر. تدبیره قاتیلماق عموم اوچون آزاد و پولسوزدور. زمان: پنجشبه ۹۵/۱۰/۱۶ ساعات : ۱۷ مکان: تهران- ...Read More »
«علی میثمی»ده ابدیته قووشدو / صابیر ادبی انجومنی
«علی میثمی»ده ابدیته قووشدو صابیر ادبی انجومنی ایللر بویو اجتماعی و ائلینین دردینی گؤزللیکله سؤیلهین شعرلرله، سیاسی، ادبی- اجتماعی محفللرده چیخیش ائدن و صابیر ادبی انجومنینین ایلک عضولریندن اولان قوجامان شاعیریمیز اوستاد «علی میثمی» ابدیته قووشدو. میثمی، شاعیرلیکدن علاوه، بیر مبارز و چالیشقان انسان کیمی ده اؤزونو بیزلره تانیتدیرمیشدی. بو بؤیوک شاعیریمیز، هم ده ایللر بویو حافظین دیوانینین اوستونده ایشلهمیش ...Read More »
بیر شاعرده کؤچدو یئنه دونیادان؛ اوستاد علی میثمی
بیر شاعرده کؤچدو یئنه دونیادان؛ اوستاد علی میثمی تاسفله قوجامان ادبیات خادیمی و «صابر ادبی انجومنی»نین قدیمی عضوی اوستاد «علی میثمی» ۹۳ یاشیندا حیاتا گؤز یومموشدور و دیآیینین اوچونجو گونو تهرانین بهشتزهرا مزارلیغینین بئشینجی قطعهسینده تورپاغا تاپشیریلمیشدیر اوستاد میثمی گنج چاغلاریندان اجتماعی- مدنی فعالیته باشلامیش و عؤمرونون سونونا قدهر مدنیتیمیزین تبلیغینده یورولمادان چالیشمیشدیر. اوستاد علی میثمینین وداع مراسیمی و خاطیره ...Read More »
«کیمه نیّت، کیمه قیسمت» تئاتری اورمیهده صحنه آلدی
«کیمه نیّت، کیمه قیسمت» تئاتری اورمیهده صحنه آلدی اورمولو یازیچی رضا خوفینین یازیسی و یؤنتمنلییی ایله «کیمه نیّت، کیمه قیسمت» آدیندا نوماییش اورمودا صحنه آلدی. بو نوماییش، اجتماعی مسئلهلره طنز باخیشی ایله باخاراق، آذربایجان تورکجهسینده حاضیرلانیبدیر. «کیمه نیت، کیمه قیسمت» تئاتری، آذر آیینین ۲۱-دن، ۲۷-سینه کیمی اورمیهده ارشادین فرهنگی-هنری مجتمعسینده اولان شمس سالونوندا صحنه آلیر. بو نوماییش، هرگون آخشام ساعات ...Read More »


text:
دوزلو اوغلان وبلاگلارینین یاخشی اولماقی اوچون آتیل باتیل فروشگاهین دان آلیش وئریش ائدین
دلبر
آی اوزلو نگاریم كیمه مهمان اولاجاقسان
بیر سؤیله كیمین شانینه شایان اولاجاقسان
شاهلیق چتری وار باشین اوستونده بو آخشام
عنبر چترینله كیمه سلطان اولاجاقسان
شكر دئمیرم من سنه اوندان دا شیرین سن
دلبر نئجه بیر بختوره جان اولاجاقسان
ظلمت گئجه سن نورلی چیراغ ، پیس گوزه گلمه
ای آب حیات سن كیمه جانان اولاجاقسان
گئتدین نئجه بس تاب ائله سین هجره نظامی
او خسته ایكن ، سن كیمه درمان اولاجاقسان
Filed under: باشقا شاعیرلر,تورکی شعرلر Türkcə şeirlər Etiketlənmiş: | نیگاریم,نیظامی گنجوی,نظامی,نظامی گنجوی,کنجوی,گوزل شعرلر,آی اوزلو,اشعار ترکی,تورکی شعر,تورکجه شعرلر,جانان,دلبر,دیلبر,سئوگی شعر,سئوگی شعرلری,شعر ترکی,شعرهای ترکی آذربایجانی,شعرهای عاشقانه ترکی,عاشقانه شعرلر,عاشقانه شغر,عاشیقانه شعرلر


text:
دیلیمی، دالیمدان چیخارتسالاردا،
قوی قارداش دردیمی دئییم باری بیل
گونئی دن– قوزئیه، غربدن– شرقه.
هانسی خالقی گؤردون بیزیم تک ذلیل؟
دئمیرم دونیادا اسارت یوخدور
چوخ یئره سونگو تاخمیش استعمار،
آنجاق بیزیم کیمی اَزیلن آزدیر،
هاردا حاق وئرمز وار حاق تاپیلماز وار!
میللی آزادلیقلار عصری اولسادا
هر یئرده، هر یاندا آدی بو عصرین
نه ائتمک «دونیانی بوغدا توتسادا،
کهلیین روزیسی چینقیلدیر» همین
بو شرف، بو شوکت، بو قدرت، بو شان
هاردا دوغورداندا بیزه عار اولسون!
حیاتین آمانسیز بیر قانونو وار،
تعصوب سیز میلت گرک خوار اولسون.
میللی تعصوب دن دانیشدیم اولسون
اصلینی ایتیرنده حارامزاده دیر،
مرد اوغول وطنین حاققین ایتیرمز،
وطن اینسانا اَن بؤیوک آنادیر.
قویون محکوم اولوم میلت چی لیگه،
دونیادا میلیتین سئومه ین کیمدیر؟!
دیلین، ائلین یوردون تالان ائتسه لر
آجییب باشینا دؤیمه ین کیمدیر؟!
گرک گؤزلریندن گؤز اؤرته هر کس
قارغا یوواسینا یاناشسا اگر،
نییه وطنیمی سئومه ییم نییه؟
من قارغادان دا اسگییم مگر؟
من دئمیرم اوستون نژاددانام من
دئمیره م ائللریم ائللردن باشدی
منیم مسلکیمده منیم یولومدا،
میلت لر هامیسی دوستدور، قارداشدیر.
چاپماق ایسته میره م من هئچ میلتین،
نه دیلین نه یئرین نه ده امه یین
تحقیر ائتمه ییرم، هده له میره م
کئچمیشین، ایندیسین، یا گله جه یین
من آییرما ییرام آیری سالمیرام،
قارداشی، قارداشدان، آروادی اَردن
آنانی بالادان، اَتی دیرناقدان،
اوره یی اوره کدن، قانادی پردن
پوزماق ایسته میره م من بیرلیک لری
اینسانلیق بیر لیگی ایده آلیمدیر،
قارداشلیق یولداشلیق ابدی باریش
دونیادا اَن بؤیوک آرزولاریمدیر.
آنجاق بیر سؤزوم وار: من ده اینسانام
دیلیم وار، خالقیم وار، یوردوم یووام وار،
یئردن چیخمامیشام گؤبه لک کیمی
آدامام حاققیم وار ائلیم اوبام وار
قول یارانمامیشام یاراناندا من
هئچ کسه اولمارام نه قول نه اسیر
قورتولوش عصری دی اینسانا بو عصر
اسیر اولانلارین بوخووون کسیر.
شاعر: سهند


text:
ایران نماینده هئیتی گلن آیین ۲۳-ده سعودییه عربیستانینا سفر ائده جک.
آخار .آذ خبر وئریر کی، ایرانین عالی دینی لیدئری علی خامئنئینین حج مراسیمیندهکی نمایندهسی سئییید قاضی عسگر عربیستانا سفرله باغلی آچیقلاما وئریب.
عسگر قئید ائدیب کی، سعودییه عربیستانینا سفر ائتمکده مقصد حج زیارتی ایله باغلی دانیشیقلار آپارماقدیر.
«اینانیریق کی، دانیشیقلاردا معین راضیلیغا گله جه ییک. شرطلریمیز یئرینه یئتیریلمهسه، حج زیارتینده ایشتیراک ائتمیه جه ییک. پروبلئملر یولونا قویولمالیدیر».
قئید ائدک کی، ایکی اؤلکه آراسینداکی موناسیبتلر ۲۰۱۵-جی ایلده مینادا باش وئرهن فاجعهدن سونرا پیسله شیب. همین حادثهده ۴۶۴ ایرانلی زووار اؤلوب. تئهراندا سعودییه عربیستانی سفیرلیینه هوجومدان سونرا ایکی اؤلکه آراسیندا دیپلوماتیک علاقهلر کسیلیب.


text:
۲۰۱۶-جی ایلده آمئریکا دونیانین ۷ اؤلکهسینه ۲۶۱۷۱ بومبا آتیب.
آخار. آز خبر وئریر کی، بو سؤزلر آمئریکالی اکسپرت میکا زئنکونون بین الخالق موناسیبتلر شوراسینین سایتیندا درج ائدیلن مقالهسینده یئر آلیب. زنکو بو بومبالاردان ۱۲۱۹۲-سینین سورییایا، ۱۲۰۹۵-نین عراقا، ۱۳۳۷-سینین افغانیستانا، ۴۹۶-سینین لیوییایا، ۳۴-نون یمنه، ۱۲-سینین سومالییه و ۳-نون پاکیستانا آتیلدیغینی بیلدیریب.
اکسپرت آمئریکا بیرلشمیش شتاتلارین کئچن ایل ۲۰۱۵-جی ایلدهن ۳۰۲۷ بومبا داها چوخ ایستیفاده اتدیینی بیلدیریب. اوستهلیک، ۲۰۱۵-جی ایلین سیاهیسیندا بومبالانان اؤلکهلر سیراسیندا لیوییانین آدی اولماییب.


text:
روسییا رئگیونلارینین بودجهلریندهکی دئفیسیت پروبلئمی یاخین ایللرده ده قالاجاق و حتی داها دا بؤیویهجک.
آخار . آذ خبر وئریر کی، بونو «روسبالت» آگئنتلیینه آچیقلاماسیندا روسییالی اقتصادچی ایقور نیکولایئو سؤیلهییب. او، وضعیتین ۲۰۱۸-جی ایلده داها دا کسکینله شه جه یینی بیلدیریب:
«۲۰۱۸-جی ایلده پرئزیدئنتین ۲۰۱۲-جی ایلده سؤیله دییی هدفلر یئرینه یئتیریلمهلیدیر. ۲۰۱۸-جی ایل یاخینلاشدیقجا رئگیونلارین طلبی ده آرتاجاق و اونلار اؤز هدفلرینی یئرینه یئتیرمک اوچون داها چوخ وسایط آختاراجاقلار. بو واختا قدر رئگیونلار دئفولت اعلان ائدیلمهیهجک. ماراقلیسی اودور کی، فئدئرال بودجهدن رئگیونلارا آیریلان بودجه کرئدیتلری آرتیریلیب. فئدئرال مرکز سیتواسییانین داها دا کسکینلشمهسینه عادی بیر سبب اوجباتیندان ایزن وئرمهیهجک. بو دا ۲۰۱۸-جی ایلده باش توتاجاق پرئزیدئنت سئچکیسیدیر. ۱،۵-۲ ایل عرضینده دئفولتا ایزن وئریلمهیهجک. اونا گؤره کی، رئزئرو فوند گلن ایل بیتسه ده، میللی ریفاه فوندو هله ده قالیر. بیر سؤزله، خرجلهمهیه هله نسه وار. موسکوا ۲۰۱۸-جی ایله قدر دئفولتون اولماماسی اوچون چالیشاجاق».
قئید ائدک کی، ۲۰۱۶-جی ایلین ۹ آیی عرضینده روسییانین ۴۰ سوبیئکتینین بودجهسینده ۱۰۴،۴ میلیارد روبل دئفیسیت قئیده آلینیب. حاضیردا روسییانین ۸۵ سوبیئکتی (رئسپوبلیکالار، ایالتلر، موختار ویلایتلر و س. نظرده توتولور – رئد.) وار. روسییا مطبوعاتی اؤلکهنین ۲۰-یه یاخین سوبیئکتینین دئفولت تهلوکهسی قارشیسیندا اولدوغونو آچیقلاییب.


text:
بو گون بوتون دونیانین ماراقلا "بارسئلونا"-"رئال مادرید" قارشلاشماسی باش توتاجاق.
آخار.آذ خبر وئریر کی, ایکی دونیا نَهنگی بو گون ساعات 19:15-ده "نوئوکامپ" ایستادیونوندا قارشیلاشاجاق.
کرال کلوبونون هئیتینده ایکی اَساس اویونچو- قارئت بئیل و تونی کراس زَده سببیندن : ائل کلاسیکو" دا فورما گئیینه بیلمه یه جک.
اویوندان اوّل لیدئر "رئال مادرید" کاتالونیالیلاردان 6 خال اؤنده دیر.
گونون دیگر ماراقلی ماتچی ایسه تورکییه ده اوینانیلاجاق. ساعات 20:00-دا ایستانبول دئربیسینده "فنرباخچا" و "بئشیکتاش" کلوبلاری قارشیلاشاجاق.


text:
کوالیسییا قولری وئردیی سؤزو توتمور. عکس حالدا، قرارلی شکیلده یولوموزو داوام ائتدیرردیک.
آخار. آز خبر وئریر کی، بو سؤزلری تورکییه لیدئری رجب طیییب اردوغان قوینئیالی همکاری آلفا کوندئ ایله گؤروشوندن سونرا تشکیل اولونان مطبوعات کونفرانسی زامانی دئییب.
«ایشید قروپلاشماسی حاضردا البابدا هر طرفدن محاصرهیه آلینیب. تأسف کی، کوالیسییا بیزه وئردیی سؤزو توتمور. وئردیکلری سؤز فرقلی ایدی، ایندی ایسه فرقلی مؤقعدن چیخیش ائدیرلر. بونا باخمایاراق، بیز یولوموزا داوام ائدجییک. کوالیسییا قوهلری «ایشید-ه قارشی سونونا قدر موباریزه آپاراجاغیق» دئییردی. حتی بیزی ایشید-ه دستک وئرمکده اتهام ائدیردیلر. ایندی ایسه هامیسی یوخا چیخیب. حتی بونلار ایشید ده داخیل اولماقلا، ی پ گ، پ ی د-یه دستک وئریرلر. بو فاکتلار هامیسی فوتو و ویدئو ایله الیمیزدهدیر»، - اردوغان قئید ائدیب.
تورک لیدئر اونو دا وورغولاییب کی، بوتون بو پروسئسلره باخمایاراق، رسمی آنکارانین مؤوقعیی دییشمز اولاراق قالیر.
«رؤیتئر» آگئنتلیینین اردوغانین بو چیخیشیندان «آمئریکا بیرلشمیش شتاتلاری رهبرلییندهکی کوالیسییا قوهلرینین ایشید-ه دستک وئردیی بارهده الیمیزده فوتو و ویدئو قیدلر وار» حیصهسینی متندن چیخاراراق تیراژلاماسی ایسه دونیا مئدیاسیندا رئزونانس یارادیب.
حال بوکی تورکییه رسمیلری آمئریکا رهبرلییندهکی کوالیسییا قوهلرینین ی پ گ-یه سلاح-سورسات وئرمهسینی هر زامان کسکین تنقید ائتمیش، ی پ گ-نین ده تئررور تشکیلاتی اولدوغونو، بو قوروما وئریلن سلاحلارین پ کا کا و ایشید-این علینه دوشدویونو دفعهلرله بیان ائدیب.


text:
اویله سرمستم کی ادراک ائتمزم دونیا نه دیر ؟
من کیمم ، ساقی اولان کیم دیر می وصهبا نه دیر؟
گرچه جاناندان دل شیدا اوچون کام ایسترم
سورسا جانان بیلمزم کام دل شیدا نه دیر؟
وورما زاهد وعدۀ باغ ِ جناندان دم ، کی من
بیخودِ دشت جنونم ، بیلمرم عقبا نه دیر؟
جلوۀ حسنی منی سرمست و بیتاب ائیله دی
حیرتم بو خلقته کیم اوندا نا زیبا نه دیر؟
ائیله دی عشق آتشی ، مسحور حسنین گؤزلرین
گؤرمز اولدوم غیری نین رعنا نه دیر، شهلا نه دیر؟
گر خطا اولدو دیلیمدن عذرومو ائیله قبول
ایندی حالیم بیلمرم یوخو نه دیر ، رویا نه دیر؟
ائیله دی عشق نوری ایله ، گؤزلریم اعما مینیم
آنلامادیم ایندی کیم ، خوشگل نه دیر، زیبا نه دیر؟
بیلمرم قارشیسینا نئجه خطا سوز سؤیله دیم
باخما دی وسورمادی حالیم کی ای رسوا! نه دیر ؟
نه سببدن داد ائدردین بؤیله فریاد ا ئیله دین
کیم؟ سنی ترک ائیله دی ، کیمدن غرض، ایما نه دیر؟
بیر نظر گر آتسا یاریم ، بیر دها گوللر آچار
اول شیرین سوزون یانیندا بولبول گویا نه دیر ؟


text:
ارسطو موجرد ۱۹۷۳-جو ایلده ایران آذربایجانین موغان شهرینده آنادان اولوب و حال حاضیردا اردبیلده یاشاییر. تبریز آزاد اونیوئرسیتئتینده سوسیولوگییا فاکولتهسینین ماگیستراتورا پیللهسینی بیتیریب. او، ۱۹۹۴-جو ایلدهن ادبی فعالیته باشلاییب.
شاعر-یازیچی ارسطون موجرردین آخار . آذ-آ موصاحیبهسینی تقدیم ائدیریک:
- ارسطو بَی، سون زامانلار یارادیجیلیغینیز نه یئردهدیر؟
- آنتونی گیددئنس مودئرنیتهنی قدیم یونان زامانیندا ایشلهدیلهن «جاقارناوت» آدلی بؤیوک آرابایا بنزهدیر . «جاقارناوت» حرکت ائتدیکده چارخلاری آلتیندا ازیلمهسین دئیه، هامی اونون گؤیرتهسینه مینیرمیش، یوخسا قارشیسیندا دایانان هر کسی اَزیب کئچیرمیش. مودئرنیته بئلهدیر، آیاقلاشماق لازیمدیر. لاکین یئنیلییه اولان آشیری مئیل آرتیق بیزیم کیمی کئچید دؤورونو یاشایان اؤلکهلرده هر ایشی یاریمچیق قویماقدا بؤیوک رول اویناییر. دولاشیق اجتماعی علاقهلر دؤورونده و هابئله مئتانئریشئن لرین دانیلدیغی بیر چاغدا یازیچینین یارادیجیلیغی چوخ واخت ناتامام دوشونجهلرله احاطهلَنیر. بو ایسه ادبی یارادیجیلیق پروسئسینه تاثیرسیز اؤتوشمور. بو تأثیرین نتیجهلری گونئیده بیر یاندان قئیری-رسمی دیلده یازان و بیر یاندان ایسه سون یازیچیلیق اوسلوبلارینی حیاتا کئچیرمک ایستهیهن بیر یازیچییا ایکی قات چتینلیکلر یارادیر. بیر سؤزله، ان قاباقجیل تفککور ساحهسیله آیاقلاشماق هوَسی اوجباتیندان ایشلریم چوخ واخت یاریمچیق قالیر... آنجاق بونا باخمایاراق، نئجه دئیرلر شاعیرلیک و یازیچیلیق آکتیولیینی قوروماغا چالیشیرام. اؤنجهلر چاغداش ادبی دونیامیزا ایتحاف ائتدییم یئنی شعیر فورماسی اولان «نانو شعیر» اوسلوبونو داها دا بعضی معاصر ادبی طلبلره جاواب وئره بیلهجک شکیلده تکمیلله شدیرمهیه چالیشیرام. همچینین یئنی فورمادا داهی شاعریمیز محمد فضولینین مشهور اثری اساسیندا یازدیغیم «لئیلی و مجنون» پیئسینی تئلئه رادیو تاماشاسی قالیبینده وئریلیشه بوراخیلماسینی پلانلاشدیریریق. اؤنجه سیزین دیرلی سایتینیزدا آدی چکیلهن بعضی کیتابلاریمی دا، سون ال گزدیرمهلردن سونرا چاپا وئرمهیه حاضیرلاییرام. بو قدر.
- اوخوجولارینیزلا نه درجهده تماسدا اولورسونوز؟
- ایگیرمی ایلدهن آرتیقدیر کی، ادبیات دونیاسی ایله علاقهدهیهم. بیر واختلار شعیرلریم و یازیلاریم وار اولان (ایندی بونلارین چوخو یوخدور) دؤورو مطبوعاتدا چاپ اولونوردو. واختی ایله اردبیل شهرینده یاییملانان «آوایئ اردبیل»، «یارپاق»، خیاو شهرینده چاپ اولونان «وراوی» و طلبه درگیلری اولان «دان یئلی»، «قارتال»، هابئله موغان بؤلگهسینده یاییملانان «نئدایئ موغان» درگیسی و باکی شهرینده نشر ائدیلهن «آلاتوران» ادبی ژورنالی و سونرالار ویرتوال دونیا حیاتیمیزا آیاق آچدیغیندا داها دا گئنیش اوخوجو کوتلهسینی ائهتیوا ائدن چئشیدلی اینتئرنئت صحیفهلری، ادبی سایتلار، بلوگلار، فئیسبوک، سون زامانلار ایراندا یایقین اولان تئلئگرام کاناللاری واسطهسی ایله حؤرمتلی اوخوجولارلا زامان-زامان اونسیتده اولموشوق.
- گونئیلی اوخوجولار اورادا یارانان ادبیاتا نه درجهده ماراق گؤستریرلر؟
- آنا دیلینده رسمی تحصیل آلماماق پروبلئمله رینی نظره آلساق، تأسف کی، ادبیات دونیامیز بیر قدر موطالعه و اوخوجو گرگینلیگی ایله هله ده اَل به یاخادیر. چوخلارینا بو دیلده اوخویوب دوشونمک طبیعی کی، چتیندیر. آنجاق بونا باخمایاراق، بو گون آذربایجان ادبیاتینا ماراق آرتماقدادیر. گونئیده دئمک اولار کی، اؤز آنا دیلیمیزده ایشیق اوزو گؤرهن کیتابلار ان آزی کمیت باخیمیندان چوخالماق اوزرهدیر .
- آذربایجاندا گونئی ادبیاتینا ماراق وار و بونا بوتؤو ادبیاتیمیزین ترکیب حیسهسی کیمی باخیلیر. بس گونئیلی لر آذربایجان ادبیاتینا نه موناسیبت بسله ییر؟
- ویرتوال عالمین واسطهسیله یارانمیش اینفورماسییا پارتلاییشی بو گون خصوصیله بیزیم کمکیمیزه چاتیر. قاباقلار الده ائتمک ایمکانی چوخ آز اولان آذربایجان یازیچی لارینین و شاعرلرینین اثرلرینی بو گون آذربایجان ادبیاتی ماراقلی لاری چوخ آسانلیقلا الده ائدیر. بؤیوک دراماتورگ جعفر جاببارلینین اثرلریندن توتموش یوسیف وزیر چمن زمینلی، میرزه ایبراهیموو، ائلچین افندیئو، خلیل رضا، ایسماییل شیخلی، آنار ریضا، مؤولود سولئیمانلی، اکرم ایلیسلی، آفاق مسعود، کمال عبدالله، رامیز رؤوشن، یئنی نسیل یازیچی و شاعرلریندن راسیم قاراجا، واحید قاضی، نرمین کمال، گونئل مؤولود، سئوینج پروانه و سایرلرین قیمتلی اثرلرینی تاپماق اولدوقجا آسانلاشیب. بو گون یوخاریدا سادالادیغیم یازار و شاعرلرین بیر چوخونون اثرلری پی دی اف و ائلئکترون کیتاب شکلینده ان تئز بیر مدتده اوخوجو طرفیندن الده ائدیله بیلیر. بو کیتابلارین بیر چوخو «کؤچورگه» پروگرامی واسطهسیله آز بیر زاماندا لاتینجادان عرب الیفباسینا کؤچورولوب، نیسبتهن راحت اوخونولا و یاخود چاپ اولونا بیلیر. ان چوخ آذربایجان ادبیاتی ایله مشغول اولان یازیچی و شاعیرلرین ماراغینی قازانیر. طبیعی کی، بو ایشلرین هامیسی آذربایجان ادبیاتینا اولدوقجا یوکسک بیر رغبت و خوش بیر موناسیبتدن ایرلی گلیر.
- گونئیده معاصر ادبیاتدا فلسفی جریان داها چوخ هانسی ایستیقامتدهدیر؟
- بلکه بو بارهده اؤرنک اوچون بیر یازیلی اثر کیمی ایشیق اوزو گؤرموش و هانسیسا فلسفی بیر دوشونجه داشییان کیتابی گؤسترمک، هلهلیک چتین اولار. آنجاق بوتؤولوکده باخساق، ان یئنی ادبیاتدا غرب فیلوسوفلاری آنتونی گیددئنس، ژاک دئرریدا، سلاووی ژیژئک، میشئل فوکو، اومبئرتو ائکو، پیئر بوردیئ و لییواتارد کیمی مودئرن و پوست مودئرن نظریهچی لرین تاثیرلرینی آچیق آشکار گؤرمک اولور.


text:
آوروپا بیرلیینده ان آشاغی امک حاقی بولقاریستان و رومینییادادیر.
آخار. آذ خبر وئریر کی، بو بارهده اینفورماسییانی آوروپا ایستاتیستیکا آگنتلیگی یاییب.
بولقاریستاندا ان آشاغی امک حاقی ۲۳۵ آورو، رومانییادا ایسه ۲۷۵ آورو اولوب. آوروپا بیرلیینده ان آشاغی امک حاقینین چوخ اولدوغو اؤلکهلر سیراسینا لوکسمبرگ، بلچیکا، آلمانییا، ایرلاندییا و نیدرلاند داخیلدیر. بو اؤلکهلرده ان آشاغی امک حاقی ۱۵۰۰-۲۰۰۰ آورو آراسیندا دییشیر. ۲۰۰۸-جی ایلله مقاییسهده مینیمال امک حاقی یونانیستاندان باشقا بوتون آوروپا بیرلیی اؤلکهلرینده آرتیب. آوسترییا، دانیمارکا، ایتالییا، قیبریس، فینلاندییا و ایسوئچ کیمی اؤلکهلرده ایسه، عمومیتله، ان آشاغی امک حاقی آنلاییشی یوخدور.
آوروپا بیرلیینده ان چوخ قیدایا پول صرف ائدن رومانیلردیر. رومانیلر آیلیق گلیرلرینین ۲۸%-نی قیدایا خرجلییرلر. ایچکی و سیگارته داها چوخ استونلار پول وئریر. اونلار امک حاقلارینین ۸،۸%-نی بونا خرجلییرلر.
کافه و رئستوراندان ایستیفادهیه گلدیکده ایسه بورادا رومانیلر ان سونونجو یئری توتورلار. آوروپا بیرلیینده ان چوخ کافه و رستوراندان ایسپانلار ایستیفاده ائدیرلر. اونلار امک حاقلارینین ۱۵%-نی بو ساحهیه خرجلییرلر.


text:
آزربایجان میلی حرکتینین بوتون تشکیلاتلارینا خیطاب
حورمتلی آزربایجان میللتی
دیرلی میللی تشکیلاتلاریمیز
سایغی دیر میللی چالیشقان و شخصیت لریمیز
28 مای 1918-ده بویوک دوشونور و میللی اوندر محمد امین رسول زاده نین باشچیلیغیندا قورولان شرقین و اسلام دونیاسینین ایلک دموکراتیک جمهوریتی نین 92-اینجی ایل دونومو موناسیبتی ایله هامینیزی تبریک ائدیب ، رسول زاده نین میراث قویدوغو دوشونجه و سیاست طرزی نین بوگونده ، میللی حرکتیمیزین یول نقشه سی اولابیله جه یینه تاکید ائده رک ، آزربایجان جمهوریتینی قوران سیاسی گوجون ، تزار استبدادی قارشیسیندا روس لیبرال و سوسیال-دموکرات گوجلری ایله یاخیندان ایش بیرلیگی اورنه یینی خاطیرلایاراق ، دیققتینیزی ، بوگون یاشادیغیمیز سیاسی سوره جین همن تجروبه یه بنزدیگینه جلب ائدیریک.
قهرمان اردبیل شهرینین 7-خرداد 1385 ده گوستردیگی میللی دایانیشما و دیرنیشمه نی تقدیر ائدیب و او قهرمانلیق دولو ، میللی بیلینج تابلوسونو سرگیله ین بوتون سویداشلاریمیزی سئوگی و سایغی ایله یاد ائدیب ، ایندیکی دورومدا و سون گونلرده باشلایان باسقی و بوغما دالغاسی حاقدا فیکیرلریمیزی سیزلرله پایلاشماق ایسته ییریک.
بیلدیگینیز کیمی بوگونلر آزربایجان شهرلرینده حکومت طرفیندن میللی فعاللارا قارشی بؤیوک بیر باسقین ترتیب ائدیلمیشدیر. بو باسقینلار نتیجهسینده بو گونه قدر اوتوز نفره یاخین میللی فعالیمیز توتوقلانمیشدیر. توتولانلارین اکثریتی میللی حرکت ایچی معین بیر دوشونجه یه منسوب اولمالارینا باخمایاراق، بیز بو باسقینی بوتونلوکده میللی حرکته قارشی اولماسینی دوشونمکدهییک . اونونلا برابر تورکلره قارشی مختلیف مراسیملر و ییغینجاقلاردا بیر چوخ توهینلرین شاهیدیییک.
باسقی سوره جی نی و سون آیلاردا مباحثه قونوسو اولان ” یاشیل حرکتینه موناسیبت ” مساله سینی و میللی حرکتده بو قونویا اولان یاخلاسیملاری نظرده توتاراق و حاکیمیتین ایچ و گیزلی محفل لریندن ، سیزان خبرلره گؤره ، حاکیمیت بئله بیر سناریونون گئرچکلشمه سینی تعقیب ائتمکدهدیر:
1- ایلک اؤنجه ، کؤکلو و گوجلو تشکیلاتلاریمیزین بیرینه قارشی باسقین ائتسین.
2- توتولانلاری تهدید ائلهسینلرکی یا تمامیله اؤز دوشونجه طرزلریندن آییریلمالی یادا آغیر هزینه وئرمگه حاضیر اولمالیدير.
3- سونرا دا باشقا تشکیلاتلاریمیزا حمله ائدیب، عینی سیاستی اونلارا قارشی آپارسینلار.
4- سیاسی آلاندا بؤیوک ضربه گؤرن میللی حرکتیمیزده بیر چوخ گنجلریمیز ، میداندا باشسیز و صاحیبسیز قالاجاق… .اونلاری دا بیر باشا میداندان چیخارماق اوچون ایچلریندن یالانچی لیدرلرین اورتایا گلمه سینه میدان وئرهجکلر.
5- نهایتا هم بو کاذب لیدرلر واسیطهسیله هم ده باشقا گیزلی اللریله…. حرکتی انحرافا چکیب تمامیله منزوی ائدیب ، پرینسیپ سیز گوسته ررک حیثیتدن سالسینلار.
6- اساس انحرافی یول ایسه ، حرکتی چوخ ساده لشمیش و لمپنیستی تورک–فارس یا دا تورک–کورد داعواسی حدینده آشاغی یئندیرمکدیر..( حکومت و اونا باغلی مئدیا و پان ایرانیست لر فوتبال یاریشلاریندا میللی ، انسانجیل و دموکراتیک شوعارلار و داورانیشلاریمیزی بایکوت و تحریف ائدیب و بوتون توپلوم لاردا اولان کیمی ، تورکلرده بئله چوخ آز ساییلی حاشیه لمپنیسمینی شیشیرده رک دموکراتیک و انسانجیل میللیتچی دالغاسینی ،سپاه و بسیج طرفیندن یونلنمیش لمپنیسم کولگه سینده اولدوغونو تبلیغ ائتمکده دیر ) بئله لیکله ایچریده حکومتی تهدید ائدهجک گوجلرین بیرلشمهسی عوضینه اونلارین انرژیلرین بیر –بیرینه قارشی هدره وئریب یورسونلار.
7- بئله بیر دورومدا حاکیمیت اؤزونو ایرانین میللی قهرمانی کیمی اورتایا گتیریب، هامینی یئرینده اوتوردوب، نئچه ایل داها حکومتینی دوام ائتسین. سؤز یوخ کی بو آرادا ایلک غالیب، حاکیمیت و فارس شوونیسمی اولاجاقدیر.
یوخاریدا سوندوغوموز قورولموش توزاغی نظره آلاراق ، میللتیمیزی آرتیق دویارلی اولماغا چاغیریب ، بوتون میللی تشکیلاتلاریمیزدان ، مئدیا اورقانلاریمیزدان ، ائلهجه ده میللی شخصیتلریمیزدن ایستهییریک:
1- سون باسقینلاری (هر هانسی تشکیلاتا قارشی اولماسینا باخمایاراق) قطعیا محکوم ائتسینلر.
2- حاکیمیتین بو شیطانی نقشهسینی ایفشا ائدیب، میللی فعاللاری و اونلارین واسیطه سیله ده بوتون خالقیمیزی آییق سالسینلار.
3- بوتون سیاسی پلاتفورملارا حورمتله یاناشاراق ، خالقیمیزی هر زامان کی کیمی مدنی داورانیشلار و شوعارلارا چاغیریب و یوخاریدا سوزو گئدن دوولت الینده اولان و میللی حرکت و میللی پرینسیپ لریمیزین قارشیسیندا اولان تورکلوک عنعنه و سنت لرینه ضد ، لمپنیستی داورانیشلار حاقدا ، اوزه ل بیلگی لندیرمه ، اویره تیم ، آنالیز و پروپاگاندا برنامه سی حاضیرلاییب ، هرکسی دویارلی اولماغا چاغیریب ، میللی منافعیمیزی قوروسونلار.
7-خرداد 1389
آزربایجان دموکراسی اوجاغی
هنوز دیدگاهی داده نشده است.


text:
اؤتن گون آمئریکا فئدئرال احتیاط سیستئمینین اوچوت درجهسینی ۰،۵-۰،۷۵ فایز قالدیرماسی ایله دوللارین درحال باهالاشاجاغی احتیمالی اؤزونو دوغرولتماییب.
آخار. آز خبر وئریر کی، اوچوت درجهسینین قالدیریلماسی ایله دونیا بیرژالاریندا نئفت قیمتلرینین اوجوزلاشماسی دا اساس نئفت ایخراجاتچیلاریندان اولان شیمال قونشوموزدا دوللارین کسکین آرتیمینا سبب اولماییب. عکسینه، فئدئرال احتیاط سیستئمینین قراری عرفهسینده (۱۴ دئکابر آخشام ساعتلاری) موسکوا بیرژاسیندا ۶۲ روبلو آدلایان دوللار بو گون سحر ساعتلاریندان باشلایاراق اوجوزلاشیب. حاضردا روسییادا ۱ دوللار ۶۱،۵۴ روبلا ساتیلیر.
اوچوت درجهسینین قالدیریلماسی، نئفت قیمتلرینین اوجوزلاشماسی، اوستهلیک آبش-این ایرانا تطبیق ائتدیی سانکسییانین داها ۱۰ ایل اوزادیلماسی بارهده قرارین بو گئجه قوهیه مینمهسی ایله ایران میللی والیوتاسینین کسکین اوجوزلاشاجاغی گؤزلنیل سه ده، بو پروسئس ده باش وئرمهییب. تومن بو هفته عرضینده دوللارا نیسبتده جزعی اوجوزلاشیب و بیر دوللار ۳۹۰۸ تومهندن ۳۹۴۰ تومهنه قالخیب.
تورکییهده ایسه دوللارین کورسوندا اؤتن گون نئفتین اوجوزلاشماسی ایله سحر ساعتلاریندان باشلایان اوجوزلاشما آزالان خط اوزره گئدیر. بئله کی، اگر سحر ساعتلاریندا دوللارین کورسوندا ۰،۵۰ فایز اوجوزلاشما واردیسا، حاضردا بو رقهم ۰،۱۴ فایزه دوشوب و دوللار ۳،۵۳ لیرهیه یاخینلاشیب.
قئید ائدک کی، آذربایجاندا بو گون کئچیریلهن حرراجدا دوللار ماناتا قارشی ۰،۳ فایز گوجلنهرک، ۱،۷۵۲۵ مانات اولوب.


text:
دوزلو اوغلان وبلاگلارینین یاخشی اولماقی اوچون آتیل باتیل فروشگاهین دان آلیش وئریش ائدین
ایشق قارانلیغی بیرگون بوغاجاق
******
گوناهسیز توکولن ناحاق قانلارین
هر داملاسیندان بیر بابک قالخاجاق
طوفانلار قوپاجاق ائل غضبیندن
دوشمانین گوزونه شیمشک چاخاجاق.
قانا باتمیش ظالیم اللره قارشی
قالخاجاق ائللرین اینتیقام الی
سون ظفر شوبهه سیز کوتله لریندیر
غالیب گله جکدیر خالقین املی .
گئجه هر نه قدر اوزون اولسادا
سحر آچیلاجاق ، گونش دوغاجاق
بو سوز داها بو گون افسانه دئییل
ایشیق قارانلیغی بیر گون بوغاجاق
Filed under: باشقا شاعیرلر,تورکی شعرلر Türkcə şeirlər | Tagged: آذری شعرلری,آذربایجان شعری,تورکی شعر,تورکجه شعرلر |


text:
آمئریکا بیرلشمیش شتاتلارین یئنی سئچیلمیش پرئزیدئنتی دونالد ترامپ یئنی دؤولت کاتیبینین آدینی آچیقلاییب.
آخار.آذ خبر وئریر کی، بو وظیفهیه آمئریکا بیرلشمیش شتاتلارین ان بؤیوک نئفت شیرکتی اولان "ائخخونموبیل"این رهبری رئکس تیللئرسون تعیین اولونوب.
قئید ائدک کی، تیللئرسونون آمئریکا دؤولت کاتیبلیینه ان رئال نامیزد اولدوغو بیر مدت اول آچیقلانمیشدی. او، اؤتن هفته ایکی دفعه ترامپلا گؤروشموشدو.
تیللئرسون موسکوا ایله امکداشلیغین آرتیریلماسینین طرفداریدیر. آیریجا، ۲۰۱۲-جی ایلده تیللئرسون روسییا پرئزیدئنتی ولادیمیر پوتیندن "دوستلوق" اوردئنی آلیب.


text:
آمستئردام دایره محکمهسی «سکیف قیزیلی» کوللئکسییاسینین اوکراینایا قایتاریلماسی حاقیندا قرار قبول ائدیب.
آخار. آز خبر وئریر کی، بو بارهده اینفورماسییانی «رؤیتئر» آگئنتلیگی یاییب.
قئید ائدک کی، «سکیف قیزیلی» کوللئکسییاسی کریم آننئکسییا اولونانا قدر یاریماداداکی موزئیده ساخلانیلیب. ۲۰۱۴-جو ایلین فئورالیندا بو قیزیل سرگی اوچون بونن، داها سونرا ایسه آمستئردام شهرینه گؤندریلیب. سرگی باشا چاتدیغی زامان کریم روسییا طرفیندن ایلحاق ائدیلیب. ایندییه قدر اوکراینا و روسییا نیدئرلانددان کوللئکسییانین گئری وئریلمهسینی طلب ائدیب. کوللئکسییادا ۵۰۰ آرخئولوژی ائکسپونات وار. اونلارین دیری ۱،۵ میلیون آورودور.
سکیفلرین ائرادان اول ۷-جی عصردن شرقی آوروپا و آسییا اراضیلرینده یاشادیغی تاریخی فاکتدیر.


text:
حیدر جامال حؤکومته دوغرولاری سؤیله یَن داهی شخص ایدی.
آخار.آذ خبر وئیریر کی, بو سؤزلر روسییالی ژورنالیست ماکسیم شئوچئنکونون "نوُوایا قازئتا"داکی مقاله سینده یئر آلیب.
اؤزونو حیدر جامالین طلبه سی آدلاندیران ژورنالیست مرحوم تئولوگو موسلمانلارین حاقلارینین قوُرویوجوسو آدلاندیریب:
"او, موسلمان ایدی. او, هر کسین حاقلارینی, خوصوصی ایله, موعاصیر دؤورده آلچادیلان, موحاریبه لره, رئپرئسسیالارا, تئرورا معروض قالان موسلمانلاری مودافیعه ائدیردی. حئیدر موسلمان و آذربایجانلی تورک خالقینین اوغلو ایدی. او, بونونلا فخر ائدیردی. اونا گؤره ده تورک دونیاسینین بئشیگی ساییلان آلماتیدا اؤلدو. او, آلماتییا موعالیجه اولماغا گئتمیشدی و اورادا دا حیاتینی ایتیردی. ایسلام عنعنه لرینه اویغون اولاراق اینسان اؤلدویو یئرده دفن ائدیلمه لیدیر, حیدر جامال دا آلماتی قبریستانلیغیندا باسدیریلاجاق. حیدری هر کس هم لیبئراللار, هم وطن پروَرلر تانییردی و چوخ حؤرمت ائدیردیلر. بیز اونون اوچون چوخ داریخاجاغیق".


text:
هاموموز گؤزلریمیزی تیکمیشدیک تلوزیؤنون صفه سینه ، هئچکس دانوشموردی ، هاموموز اله بیر کی بیر عزیز و جیگرگوشه میز ایستیر گلسین ، دوغورداندا کی اؤجورودی . ایندیده کی بولاری یازورام ، خیال عاله مینده او زمانلارا پرواز ادیرم . اؤ غریب شهره ، اؤ مهربان آداملارا، کرد، فارس ، ترک ، حتی او فیلیپینیده نگرانودی .
بیرلحظه هواپیمانی گؤرسه دی ...... آمما تز کسیلدی .... گینه ده بیر آزدان سورا برنامه باشلادی .... آز گؤرسه دنن سورا کسیلدی .
بولدوخکی ایمام طیاره ده ن یئنیبدی ، آما داهی گؤرسه تمئدی . هاموموز هیسلندیک ، و فیکیرلشدیک کی آلله ایماما نؤاؤلدی آزقالوردوک تلوزیونی آتاخ حیاطا . ( سورا ائشیدیک کی چوخلاری تلوزیونلارون سیندیرمیشدیلار) . هیجاننان اؤتورانمادوخ ، اداره یه قایودوخ ، اخباردا اشیدیخکی اما چوخ چتینیغینان بهشت زهرایا یتیشیب و اؤرادا دانوشوب و ........
بودا منیم خاطرم بهمنین اون ایکیمجی گونوندن
بوردادا فارسیجا 1386 ایلده یازموشام ایسته سه ز اؤخویون


text:
روسییا رئگیونلارینین بودجهسی پیسلشیر.
آخار. آز خبر وئریر کی، بو بارهده اینفورماسییا «س وپ» بئین الخالق رئیتینگ آگئنتلیینین آنالیزینده یئر آلیب. شیرکت رئگیونلارین ۲۵%-نین ایکی ایلدهن سونرا موفلوس حدینده اولاجاغینی بیلدیریب:
«حاضردا رئگیونال بودجهلر فئدئرال بودجهدن اولان ترانسفئرتلر و کرئدیتلرین حسابینا یاشاییر. ۲۰۱۶-جی ایلین ایلک ۱۰ آییندا ترانسفئرتلرین حجمی ۵،۸% آشاغی دوشوب. ۲۰۱۷-۲۰۱۹-جو ایللرده ایسه بو آزالما ۶% سوییهسینده اولاجاق. حکومت همچینین بودجه کرئدیتلرینی ۷ دفعه آزالداراق ۲۰۱۹-جو ایله قدر ۳۴۰ میلیارد روبلدان ۵۰ میلیاردا ائندیریلمهسی حاقیندا قرار قبول ائدیب».


text:
ائرمنی کاتالیکوسونون، ائرمنی ایدمانچیلارین باکییا گلمهسینه اعتراض علامتی اولاراق آکسییا کئچیریلمهسینی اعتراضین دوزگون فورماسی سایمیرام. بو، آذربایجان دؤولتینین بئین اَلخالق عالمده ایمیجینه کؤلگه سالماغا، بو ایمیجی کورلاماغا یؤنهلهن آددیمدیر و تقدیر اولونا بیلمز.
آذربایجان تولئرانت اؤلکهدیر. بیز راضی اولمامالیییق کی، ائرمنی لر بو سیتواسییادان علیهیمیزه ایستیفاده ائتسینلر. اونسوز دا بو جور فاکتلاردان واختاشیری سوی-ایستیفاده ائدیر و بیزی دیگر میللتلره، ائتنیک گروپلارا دؤزومسوز موناسیبت بسلهمکده گوناهلاندیریرلار. دونیایا گؤسترمهیه چالیشیرلار کی، آذربایجانلیلار اؤلکهیه آیاق باسان ایدمانچینی، دین خادیمینی، ق.ه.ت نمایندهسینی، مئدیا منسوبونو بئله آقرئسسیو قارشیلاییرسا، ائرمنی لر اونلارلا بیر دؤولتین ترکیبینده نئجه یاشایا بیلر؟ بو، داغلیق قاراباغ ائرمنی لرینه آذربایجانین ترکیبینده ان یوکسک موختاریت ایستاتوسو تکلیف ائدن دؤولت رسمی لریمیزین مؤوقئیی ایله ده قطعییهن اوزلاشمایان مؤقعدیر و ضررلیدیر.
کیملرینسه داها وطنپرور، داها جانییانان گؤرونمهلری خطرینه ائرمنی لره بیزی دونیایا داها قورخونج و داها دؤزولمز تقدیم ائتمک شانسی وئره بیلمه ریک. اونسوز دا قارشی طرفله دانیشیقلار آپاریلیر، آذربایجان موناقیشهنین سوله یولو ایله حل اولونماسی اوچون بو پروسئسده ایشتیراک ائدیر، پرئزیدئنت ائرمنیستانین دؤولت باشچیسییلا، خاریجی ایشلر ناظیری ائرمنیستانلی همکاری ایله، حتی ضیالیلاریمیز «خالق دیپلوماتییاسی» چرچیوهسینده قارشی طرفین نمایندهلری ایله گؤروشلر کئچیریر. بیر گروپ آکسییاچی، توتالیم، کاتالیکوس قارئگینی باکییا بوراخماسا، نه دییشهجک؟ یاخود ائرمنی ایدمانچینی سؤیوب-دؤیوب قووالاسالار، نه باش وئرهجک؟ قاراباغ آزادلیق تشکیلاتینین صدریندن چکینیب قاراباغی – ایشغال ائلدیکلری تورپاقلاریمیزی گئریمی قایتاراجاقلار؟
بئش-اون نفرین کوچهلره چیخماسی هئچ اؤلکهده اجتماعی رایَ تأثیر ائلمیر، بئین اَلخالق آرئنادا بیزه اولان موناسیبته نئجه تأثیر ائده بیلر؟ منه ائله گلیر، بو هم ده معناسی بؤیوک باغ اولان قاراباغین آدینا یاراشان موباریزه اوسولو دئییل. قاراباغین اوغروندا، قاراباغین یولوندا قاراباغین آدینا لاییق، آغایانا، آغیر-باتمان موباریزه آپارماق، ساواشماق، دالاشماق، ووروشماق لازیمدیر. بیز هئچ واخت دوشمنله بئله پریمیتیو فورمادا اوز-اوزه گلمه میشیک. ائرمنی لردن فرقلی اولاراق. کمفورست اولمامیشیق.
عکسینه، شرایط یاراتمالیییق کی، ائرمنی لر باکییا گلسینلر، حتی تئز-تئز گلسینلر. گلسینلر و اورتاداکی فرقی گؤرسونلر. بوگونکو ایروانلا بوگونکو باکینی موقاییسه ائتسینلر. وارلی باکی، کاسیب ایروان. دولو باکی، بوش ایروان. اؤزلرینی نئجه بدبخت، یازیق، مظلوم کؤکه سالمالارینین فرقینه وارسینلار. آذربایجانداکی اؤتن ایللری – بختور گونلرینی خاطیرلاسینلار. دوشونسونلر، داشینسینلار. نئفتین قوخوسونو دویسونلار... من امینم کی، بو قوخو بورونلارینا دیسه، حتی بونسوز بئله، اونلار اوستونلویو باکییا وئرهجکلر. چونکی باکینین باکیلیغینی، راحتلیغینی، کومفورتونو گؤروبلر. اکثر ائرمنی نین ایچینده باکی نوستالژیسی وار. دادی داماقلاریندادیر. بو دادا جان آتماقلا یاناشی، اؤزلری اوچون جان آرخایینلیغی، تهلوکهسیز بیر آتموسفئر ده حیسس ائله سینلر.
اگر تهلوکهسیزلیگی اونلارا تلقین ائله سک، ائلیه بیلسک، اونلار قاراباغی قانسیز-قاداسیز قایتارماق بارهده دوشونه بیلرلر. ائرمنی لرین اوریینه بو دوشونجهنین توخومونو سپمک، اونو جوجردیب بئجرمک گرکدیر. من «آذربایجانی ائرمنی لر اوچون جزبئدیجی ائتمک گرکدیر» فیکرینی بؤلوشهنلردنهم. گئرچکدن آذربایجانی ائرمنی لر اوچون جزبئدیجی ائتمه لیگیک...
یوخسا... ایکی ائرمنی نی «جانی» آدلاندیریب قاباغینی کسمکله اوستونلویوموزو نوماییش ائتدیره بیلمریک. قاراباغین تسسوبونو چکمیین، قاراباغین اوستونده اسمیین، قاراباغی مدافعه ائتمه یین اوغورلو، داها اوغورلو فورماسینی، اصولونو تاپماق گرکدیر. اونسوز دا بوتون دونیا علیهیمیزهدیر. اونسوز دا بوتون دونیا قاراباغی الیمیزدن آلیب، باغریمیزدان قوپاریب ائرمنی لره – ائرمنیستانا وئرمکدن یانادیر. حاق-عدالت اونسوز دا اونودولوب. ایشغالچی ایله ایشغال اولونانا فرق قویولمور.
نیه اونلارا «حاقلی» اولدوقلارینی گؤستهرک؟ نیه دوشمهن دییرمانینا سو تؤکک؟
بیزیم حاقلاریمیزین دا اولدوغونو گؤسترسک، اونلارین آنلاییب-باشا دوشجه یی شکیلده گؤسترسک، اولمازمی؟ تورپاغیمیزی گئری وئرسینلر، یوردوموزدان اللرینی چکسینلر، قونشولوق دا ائدریک، بیر یئرده ده یاشایاریق...
ائموسیوناللیغیمیزی ایسه محاربهیه ساخلایاق. سوله دانیشیقلاری اوغورسوز اولارسا، ایسته دییمیز نتیجه اولمازسا، اونسوز دا محاربه قاچیلماز اولاجاق. جسارتیمیزی اوندا نوماییش ائتدیرریک. قهرهمانلیق اوچون اوندا میدان آچیلاجاق. بیزیمچون پروسئس یوخ، نتیجه اؤنملیدیر. بیز قاراباغی – ایتیردییمیز تورپاقلاری گئری آلماق ایسته ییریک. زورلا اولاجاق، زورلا آلاجاغیق! خوشلوقلا اولاجاق، ائرمنی لرین اؤزلرینین ده خئیرینه اولاجاق... نئچه ایللردیر، اونلارا – ائرمنی لره، داغلیق قاراباغ ائرمنی لرینه، یعنی آذربایجان وطنداشلارینا، باخ، بونو باشا سالماق ایسته ییریک...
۲۰۱۰-۰۴-۲۷
Mediaforum.az